SANGGUP TURUN DARI IPOH KE PUTRAJAYA UNTUK SAMBUT HARI KEBANGSAAN

PUTRAJAYA:  Empat sekeluarga sanggup menempuh perjalanan lebih 170 kilometer (km) dari Ipoh, Perak ke Putrajaya hanya untuk merasai sendiri kemeriahan sambutan Hari Kebangsaan 2023 di Dataran Putrajaya di sini hari ini.

Angelia Oswald, 15, ketika ditemui Bernama seawal 6.15 pagi di kawasan Dataran Putrajaya berkata beliau dan tiga ahli keluarganya bergerak dari Ipoh pada 12 tengah malam tadi dan tiba di Putrajaya kira-kira 4 pagi.

“Kami tak pernah datang ke sambutan Hari Kebangsaan dan hanya menonton melalui televisyen. Idea untuk ke Putrajaya ialah cadangan daripada kakak saya dan kami teruja untuk menyaksikan sendiri persembahan payung terjun dan pesawat nanti,” kata pelajar Sekolah Menengah Kebangsaan Tarcisian Convent itu.

Seawal 1 pagi, orang ramai sudah mula membanjiri pekarangan Dataran Putrajaya dan ada juga yang sanggup “berkampung” dan tidur di kaki lima bangunan untuk sama-sama menyambut Hari Kebangsaan 2023 itu, yang kali kelima diadakan di Putrajaya.

Keterujaan menonton perarakan bersempena dengan Sambutan Hari Kebangsaan tahun ini turut mendorong tiga sekawan “berkampung” di hadapan premis Pejabat Pos di Dataran Putrajaya di sini untuk memastikan mereka mendapat lokasi pemandangan terbaik bagi menyaksikan warna-warni sambutan hari ini.

Hakimi Tuan Muda, 26, berkata dia dan dua rakannya dari Puncak Alam, Selangor sampai di Dataran Putrajaya kira-kira pukul 1 pagi dengan menaiki kereta, usai menyambut ambang merdeka di Dataran Merdeka, Kuala Lumpur.

“Sebaik sampai di sini, kami dapati kawasan ini sudah dipenuhi orang ramai. Kami hanya membentangkan kain untuk melelapkan mata seketika sementara menunggu pagi. Kami rasa selamat tidur di sini kerana kawasan ini ada anggota polis yang meronda,” katanya yang mahu menonton perarakan “kakak polis” yang merujuk kepada kontinjen keselamatan negara.

Hakimi yang bekerja sebagai operator backhoe berkata keputusannya datang ke Putrajaya didorong selepas melihat video dan gambar raptai perarakan yang dikongsikan media dan orang ramai menerusi platform media sosial seperti TikTok dan Facebook.

Bagi Mohd Akmal Mohd Noor, 27, dia datang ke sini bukan sahaja untuk menyaksikan perarakan badan beruniform tetapi lebih daripada itu, dia mahu menyemai rasa cintakan negara di hati anak perempuannya yang berusia tiga tahun.

“Walaupun dia masih kecil, saya lihat dia sangat seronok dan bersemangat. Dia hanya tidur satu jam sebab terlalu teruja nak datang ke sini bersama-sama menyambut Hari Kebangsaan bersama rakyat Malaysia yang lain.

“Melalui perarakan ini, saya akan kenalkan dia dengan badan-badan beruniform yang ada di negara kita,” katanya yang datang dari Shah Alam bersama isteri dan keluarga iparnya.

Sementara itu, tinjauan Bernama mendapati jumlah penumpang yang menggunakan perkhidmatan Transit Aliran Massa (MRT) laluan Putrajaya semakin meningkat pada 4.30 pagi.

Pekerja sektor swasta Edward Lee dari Cyberjaya juga tidak ketinggalan membawa dua orang anaknya berumur tujuh tahun dan sembilan tahun untuk melihat sambutan hari bersejarah itu.

“Untuk kali pertama, saya nak beri mereka merasai pengalaman menonton sambutan itu dan lihat pelbagai persembahan kebudayaan pelbagai masyarakat Malaysia,” katanya yang ditemani pasangan dan anaknya dengan menaiki bas perantara Rapid KL dari Putrajaya Sentral.

Marsan Tijan, 47, dari Port Dickson, Negeri Sembilan berkata dia sekeluarga berada di Dataran Putrajaya sejak awal pagi tadi dan tidur di lokasi sambutan untuk menyaksikan kemeriahan acara Hari Kebangsaan.

Beliau berhasrat memenuhi permintaan anak bongsunya Mohd Aiman Zakwan, 6, yang ingin melihat aset ketenteraan seperti kereta kebal dan jet pejuang.

“Memang kami semua teruja, tadi dalam pukul 4 pagi hujan … kami tetap setia dengan payung sebab mahu duduk di tempat strategik lihat persembahan,” katanya.

Sambutan Hari Kebangsaan 2023 dengan tema “Malaysia MADANI: Tekad Perpaduan, Penuhi Harapan” adalah kali pertama di bawah Kerajaan Perpaduan pimpinan Perdana Menteri Datuk Seri Anwar Ibrahim.

Putrajaya menjadi lokasi sambutan Hari Kebangsaan buat kali kelima tahun ini selepas 2003, 2005, 2018 dan 2019.–AlHijrah Online


POLIS SIASAT ABDUL HADI BERHUBUNG KENYATAAN SENTUH ISU 3R

KUALA LUMPUR: Polis Diraja Malaysia (PDRM) mengesahkan sedang menjalankan siasatan terhadap Presiden PAS Tan Sri Abdul Hadi Awang berhubung kenyataannya dipercayai menyentuh isu 3R (raja, agama dan kaum).

Timbalan Pengarah (Forensik/Perancangan Strategik) Jabatan Siasatan Jenayah (JSJ) Ibu pejabat Polis Bukit Aman Datuk S. Suresh Kumar berkata siasatan itu dilakukan susulan kenyataan Abdul Hadi dipercayai mendakwa DAP mahu mengekalkan pengertian Islam dalam Perlembagaan Persekutuan berdasarkan tafsiran penjajah yang menjunjung liberalisme dan kebebasan diamalkan negara barat.

“Siasatan dijalankan Unit Siasatan Jenayah Terkelas, Bahagian D5, JSJ Bukit Aman di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998,” katanya dalam kenyataan hari ini.

Beliau berkata berkata kenyataan itu dipercayai dilakukan melalui hantaran di Facebook Abdul Hadi, dua hari lepas dan isu berkenaan turut diulas dalam artikel diterbitkan sebuah portal berita tempatan pada tarikh sama.

Beliau seterusnya menasihatkan orang ramai agar tidak membuat sebarang spekulasi yang boleh mengganggu proses siasatan.

“Tindakan tegas akan diambil terhadap mana-mana pihak yang bertindak menggugat ketenteraman awam dan keselamatan negara,” katanya.–AlHijrah Online


RASUAH PENGURUSAN JENAZAH: SPRM TAHAN 4 KAKITANGAN HOSPITAL

SHAH ALAM: Suruhanjaya Pencegahan Rasuah Malaysia (SPRM) Selangor semalam menahan empat kakitangan di sebuah hospital di negeri ini kerana disyaki meminta dan menerima suapan antara RM1,000 dan RM5,000 setiap seorang bagi kerja-kerja berkaitan pengurusan jenazah.

Menurut sumber, dua suspek merupakan pembantu kesihatan dan dua lagi adalah penolong pegawai perubatan berusia antara 35 dan 41 tahun itu ditahan kira-kira 6 petang tadi di Pejabat SPRM Selangor ketika hadir memberi keterangan.

Katanya, kesemua suspek dipercayai telah meminta dan menerima wang suapan daripada individu tertentu sebagai balasan untuk pihak berkenaan terus mendapatkan kerja-kerja pengurusan jenazah bagi tempoh 2018 hingga 2021.

Sementara itu, Pengarah SPRM Selangor Datuk Alias Salim mengesahkan penahanan tersebut dan berkata kes disiasat mengikut Seksyen 17(a) Akta SPRM 2009.

Katanya tiga daripada suspek akan dibawa ke Mahkamah Majistret Shah Alam esok untuk mendapatkan perintah reman, manakala seorang lagi suspek yang merupakan penolong pegawai perubatan berusia 41 tahun akan dilepaskan dengan jaminan SPRM atas faktor kesihatan selepas memberi keterangan bagi membantu siasatan kes tersebut.

Pada 27 Mei lepas, dua pembantu kesihatan masing-masing berusia 40 dan 42 tahun direman lima hari oleh SPRM bagi membantu siasatan kes sama.–AlHijrah Online


MYANMAR KEBAL ATAU ICC TIADA TARING?

Mahkamah Jenayah Antarabangsa (ICC) semalam meluluskan siasatan penuh jenayah kemanusiaan dilakukan Myanmar ke atas etnik Rohingya.

Bagaimanapun, negara bekas pimpinan junta itu menyifatkan tuduhan jenayah kemanusiaan tidak mengikut peruntukan antarabangsa.

Ikuti temubual Berita AlHijrah dengan Presiden MAPIM, Mohd Azmi Abdul Hamid mengupas isu itu. — AlHijrah Online


POLIS SAHKAN KES BULI BERLAKU DI SEKOLAH MENENGAH DI KUALA KANGSAR

IPOH: Polis mengesahkan berlakunya kes buli membabitkan pelajar sekolah menengah di sebuah sekolah berasrama di Kuala Kangsar, seperti tular dalam media sosial.

Ketua Polis Daerah Kuala Kangsar ACP Omar Bakhtiar Yaacob berkata pihaknya menerima laporan pada 24 Sept lepas membabitkan seorang pelajar tingkatan empat yang dikatakan telah dipukul oleh pelajar tingkatan lima.

“Mangsa telah dibawa ke Hospital Kuala Kangsar oleh pihak sekolah untuk mendapatkan rawatan lanjut. Doktor yang merawat mangsa telah mengesahkan mangsa tidak mengalami sebarang kecederaan parah,” katanya dalam kenyataan hari ini.

Omar Bakhtiar berkata kes disiasat di bawah Seksyen 323 Kanun Keseksaan kerana sengaja menyebabkan kecederaan.

Beliau turut mengingatkan kepada orang ramai supaya tidak membuat sebarang kenyataan serta spekulasi yang tidak berasas berkaitan dengan kes yang ditularkan.

Sejak semalam, tular menerusi media sosial berhubung seorang pelajar dibawa oleh warden asrama sebuah sekolah pada 23 Sept lepas ke Hospital Kuala Kangsar selepas dipukul pelajar senior selain cedera pada bahagian anggota sulit.–AlHijrah Online


GURU KAFA SELANGOR ENGGAN VAKSIN BERDEPAN RISIKO DITAMAT PERKHIDMATAN

SHAH ALAM: Sebanyak 57 guru Kelas Al-Quran dan Fardu Ain (KAFA) di Selangor yang masih enggan mengambil suntikan vaksin COVID-19 walaupun telah digantung tugas berdepan risiko ditamatkan perkhidmatan, kata Menteri Besar Datuk Seri Amirudin Shari.

Beliau berkata tindakan tersebut perlu diambil bagi mengelak pelajar-pelajar KAFA terdedah kepada risiko dijangkiti COVID-19.

“Kita sudah maklumkan ini lebih awal dan menyarankan agar Jabatan Agama Islam Selangor (JAIS) mengambil langkah-langkah termasuk mengadakan konsultasi, beri amaran dan surat mengenai risiko ini (penggantungan dan penamatan perkhidmatan).

“Selepas beberapa proses, mereka ini betul-betul tegar walaupun sudah diulang beberapa kali mengenai risiko yang bakal dihadapi mereka. Kita hormati pendirian mereka tetapi untuk langkah tertentu yang membawa risiko kepada anak-anak dan guru lain di sekolah, kita tidak mahu ambil risiko,” katanya.

Beliau berkata demikian selepas Majlis Menandatangani Memorandum Persefahaman (MoU) kerjasama dalam Perkongsian Data Kuantiti dan Kualiti Air antara Lembaga Urus Air Selangor dengan agensi berkepentingan di Bangunan Sultan Salahuddin Abdul Aziz Shah di sini hari ini.

Menurutnya, guru-guru berkenaan telah diingatkan mengenai perkara penamatan perkhidmatan itu sejak Ogos dan September tahun lepas.

“Bagaimanapun, tindakan itu bukanlah dilakukan secara tergesa-gesa sebaliknya mengikut proses tatatertib penjawat awam,” katanya.

Amirudin berkata guru KAFA yang digantung tugas berkenaan boleh kembali bertugas sekiranya mereka mematuhi arahan jabatan untuk mengambil vaksin.

Semalam, media melaporkan 57 guru KAFA di Selangor yang enggan mengambil suntikan vaksin COVID-19 dikenakan tindakan gantung tugas selama dua bulan mulai Mac ini.—AlHijrah Online


COVID-19: KES MENINGKAT, BANGLADESH KEMBALI HADKAN JUMLAH JEMAAH DI MASJID

DHAKA:  Bangladesh pada Sabtu (13 Jun) kembali menguatkuasakan semula kawalan ke atas masjid di kawasan zon merah negara itu susulan lonjakan kes dan kematian akibat Covid-19.

Agensi berita Anadolu melaporkan, Kementerian Hal Ehwal Agama Bangladesh telah menetapkan hanya 10 individu dibenarkan untuk solat Jumaat manakala lima orang untuk solat lima waktu.

Kementerian itu memaklumkan, mereka yang dibenarkan untuk solat berjemaah merangkumi imam, bilal, dan pegawai masjid.

Umat Islam di negara berkenaan digesa untuk hanya menunaikan solat di rumah masing-masing.

Kementerian itu mengingatkan tindakan akan diambil kepada individu yang melanggar arahan yang diberikan.

Selain masjid, tempat ibadat lain di Bangladesh turut kembali dikawal.

Keputusan menguatkuasakan semula kawalan ke atas rumah ibadat dibuat kerajaan Bangladesh selepas negara itu mencatatkan 2,856 kes baharu Covid-19 semalam menjadikan jumlah keseluruhan kes 84,379.

Setakat ini 1,139 orang dilaporkan terkorban akibat Covid-19 di Bangladesh. – AlHijrah Online


PM UCAP TAKZIAH, SEDIA HULUR BANTUAN KEPADA LUBNAN

KUALA LUMPUR: Perdana Menteri Tan Sri Muhyiddin Yassin menzahirkan ucapan takziah kepada seluruh rakyat Lubnan atas tragedi letupan di Pelabuhan Beirut petang semalam waktu tempatan.

“Kerajaan dan rakyat Malaysia menzahirkan rasa simpati kepada keluarga mangsa yang terkorban dan cedera dalam kejadian itu, serta berdoa agar mereka tabah menghadapi dugaan ini.

“Malaysia bersedia menghulurkan apa jua bantuan yang diperlukan oleh Lebanon,” kata Muhyiddin menerusi laman Facebook rasminya.

Beliau turut menzahirkan rasa syukur kerana rakyat Malaysia yang berada di negara itu selamat.

Setakat ini lebih 100 orang dilaporkan terbunuh manakala kira-kira 4,000 mangsa cedera dalam kejadian letupan pagi tadi. — AlHijrah Online / Zaim Zamani


KUMPUL BERAMAI-RAMAI, 46 INDIVIDU DIKOMPAUN RM1,000

ALOR SETAR: Seramai 46 individu telah dikenakan kompaun RM1,000 selepas didapati ingkar Perintah Kawalan Pergerakan Pemulihan (PKPP) dengan berkumpul beramai-ramai di sebuah kedai makan di Tebengau, Alor Setar.

Pemangku Ketua Polis Daerah Kota Setar, Superintendan Mohd Redzuan Salleh berkata, serbuan kira-kira jam 6 petang itu dilakukan selepas menerima aduan orang awam terdapat aktiviti orang ramai berkumpul di kawasan itu.

Katanya, kesemua individu tersebut dibawa ke IPD Kota Setar untuk tindakan lanjut dan dikenakan kompaun RM1,000 setiap seorang mengikut peruntukan Akta Pencegahan dan Pengawalan Penyakit Berjangkit 1988 (Akta 342).

“Jika pemerhatian dan pemantauan mendapati masyarakat masih lagi tidak dapat mematuhi Prosedur Operasi Standard (SOP) ini maka kita akan menambah pasukan pemantau ini supaya tindakan boleh diambil.

“Kita juga telah mendapat arahan daripada pucuk pimpinan bahawa tiada lagi sebarang teguran dan tiada lagi sebarang nasihat. Tindakan kompaun akan diambil secara terus,” katanya.

Mohd Redzuan berkata kini sembilan pasukan pemantau telah dikerah melakukan pemantauan di sekitar daerah Kota Setar bagi memastikan orang awam mematuhi SOP terutamanya penjarakan sosial.— AlHijrah Online


“SAYA MASIH TRAUMA” – PELAJAR MALAYSIA DI PUSAT GEMPA

KUALA LUMPUR: “Walaupun berlaku gegaran kecil, ia menakutkan saya. Saya masih lagi trauma,” kata Zahirul Amin Mohamad, 21, mahasiswa Universiti Gaziantep, yang kini berada di bawah jagaan Kedutaan Besar Malaysia di Ankara, Turkiye.

Mengimbau detik sebelum gempa bumi berukuran 7.8 pada skala Richter menggegarkan Turkiye dan Syria pada Isnin lepas, Zahirul yang mengikuti pengajian Sejarah Islam di universiti berkenaan berkata ketika kejadian, dia sedang menonton televisyen.

“Kami sering mengalami gegaran kecil di sini (Gaziantep), sekali sekala. Jadi, saya tidak ambil kisah pada mulanya. Tapi pada Isnin, selepas beberapa gegaran kecil, ia berlainan sekali. Kami betul-betul bergoncang (gegaran yang sangat kuat).

“Pada mulanya, saya tidak tahu apa perlu dilakukan. Asrama saya di tingkat lima dan bila saya lihat rakan di aras sama berlari turun. Saya pun ikut berbuat demikian.

“Bekalan elektrik juga terputus. Saya tinggalkan bilik sehelai sepinggang, saya hanya sempat mengambil telefon bimbit supaya saya boleh menghubungi keluarga di kampung,” katanya kepada Bernama yang dihubungi melalui telefon dari Kedutaan Besar Malaysia di Angkara, Turkiye hari ini.

Gempa bumi yang berpusat di wilayah Kahramanmaras di tenggara Turkiye, kira-kira 78 kilometer dari Gaziantep dikatakan gempa paling kuat melanda wilayah itu dalam tempoh lebih 100 tahun dan setakat ini telah mengorbankan 10,000 orang di Turkiye dan Syria.

Sebelum gegaran susulan, Zahirul, pelajar tahun dua di universiti itu berkata dia dan rakan lain termasuk seorang lagi pelajar Malaysia Wan Isyraf Wan Haziq, 19,  yang baru empat bulan mengikuti pengajian Bahasa Turki di universiti sama, telah pulang ke bilik masing-masing untuk mendapatkan barangan keperluan.

Menurutnya, walaupun bangunan asrama didiaminya tidak terjejas, namun gempa bumi itu telah mengakibatkan berlakunya retakan dan menyebabkannya tidak selamat untuk diduduki.

“Pada hari pertama, kami tinggal di masjid berhampiran yang kemudiannya menjadi sesak. Pada hari kedua, kami dapat maklumat universiti juga menyediakan penginapan, jadi kami kembali ke sana,” katanya.

Kedua-dua pelajar Malaysia itu kemudiannya telah dihubungi oleh Kedutaan Besar Malaysia di Ankara dan mereka kini ditempatkan di sana.

“Kami amat berterima kasih atas bantuan yang diberikan oleh Kedutaan Malaysia dan Indonesia di sini,” katanya sambil menambah fokus utama adalah untuk meninggalkan Gaziantep dan pergi ke tempat lebih selamat.

“Malah sehingga sekarang, gegaran masih dirasai di Gaziantep setiap tiga jam. Pada hari pertama kami dapat rasai gegaran setiap jam,” katanya.

“Ketika ini, kami masih dalam cuti semester dan tamat pada 20 Feb. Jika selamat untuk kembali ke universiti, saya akan balik tapi jika universiti mahu mengadakan pengajian secara maya, saya mungkin memilih untuk kembali ke Malaysia dan mengikuti pengajian secara maya dari rumah,” katanya.

Duta Besar Malaysia ke Turkiye, Sazali Mustafa Kamal berkata pihak kedutaan sedia membantu rakyat Malaysia yang terjejas akibat gempa bumi itu.

Malaysia adalah antara negara pertama bertindak balas terhadap bencana melanda Turkiye, dengan pengumuman sumbangan US$1 juta untuk membantu mangsa gempa bumi dan telah mengerahkan Pasukan Mencari dan Menyelamat Khas Malaysia (SMART) kedua ke negara itu.

Mengenai penghantaran pasukan SMART kedua, Perdana Menteri Datuk Seri Anwar Ibrahim berkata ia dilakukan berikutan keberkesanan pasukan SMART pertama iaitu di bawah Agensi Pengurusan Bencana Negara (NADMA) yang telah berlepas ke Turkiye pada Isnin lepas. –AlHijrah Online


OKU TIDAK HALANG CIKGU ZAWATI TABUR BAKTI

KOTA BHARU: Berstatus Orang Kurang Upaya (OKU) fizikal sejak lahir bukan penghalang kepada seorang guru, Zawati Yusoff, 52, untuk terus menabur bakti mendidik anak bangsa.

Guru Pendidikan Islam di Sekolah Menengah Kebangsaan (SMK) Pengkalan Chepa 2 itu berkata beliau mula berkecimpung dalam bidang perguruan sejak 21 tahun lepas bagi mendidik pelajar pendidikan khas yang terdiri daripada golongan OKU.

Tidak memiliki kedua-dua lutut hanya paha dan betisnya bersambung, Zawati berkata kekurangan dirinya itu seakan menjadi ‘satu kelebihan’ baginya dalam memahami kerenah pelajar.

“Mengajar anak-anak pendidikan khas ini, ia satu tanggungjawab yang berat memandangkan mereka perlu diajar mengikut kesesuaian masing-masing.

“Memiliki kesabaran yang tinggi antara sebab saya mampu mengatasi kesukaran untuk mendidik pelajar pendidikan khas yang terdiri daripada pelbagai kategori termasuk sindrom Down, lembam dan hiperaktif,” katanya ketika ditemui di rumahnya di Kampung Chekok, Jalan Rambutan Rendang, di sini baru-baru ini.

Bercerita lanjut, ibu kepada seorang anak lelaki berusia lapan tahun itu mengakui bergelar seorang pendidik berstatus OKU bukan perkara yang mudah selain turut berdepan dengan masalah kesihatan.

“Saya mudah mengalami kekejangan kaki apabila berjalan jauh, berdiri dalam tempoh terlalu lama dan sebagainya.

“Sudah menjadi lumrah apabila kekejangan kaki sebaik sahaja tiba di kelas namun itu tidak menjadi masalah bagi saya meneruskan sesi pengajaran dan pembelajaran,” katanya.

Siswazah Universiti Kebangsaan Malaysia (UKM) itu berkata matlamat beliau hanya satu iaitu mendidik pelajar kurang bernasib baik untuk memperoleh kejayaan dunia dan akhirat setanding pelajar normal.

“Apa yang menggembirakan hati saya sebagai seorang guru adalah apabila dapat melihat anak didik mampu berdikari dan ‘berdiri sama tinggi’ dengan pelajar biasa, selain memperoleh pekerjaan selepas tamat belajar seterusnya mendirikan rumah tangga.

“Masa hadapan mereka pasti akan cerah jika diberi didikan sempurna oleh guru yang bertanggungjawab. Saya turut berharap guru-guru khususnya guru Pendidikan Khas supaya tidak jemu dalam mendidik dan melatih pelajar-pelajar ini untuk menjadi insan berguna,” katanya.

Penat lelah dan pengorbanan Zawati dalam mendidik anak-anak pendidikan khas selama ini berbaloi apabila beliau menerima Anugerah Guru Cemerlang OKU (Pendidikan) pada 2010, 2016 dan 2019 selain Anugerah Tokoh Zinnirah Al Rumiyah (OKU) daripada Kerajaan Negeri Kelantan tahun lepas. – AlHijrah Online


INSTITUSI KEHAKIMAN SYARIAH: UMAT ISLAM WAJIB PERTAHAN

KUALA LUMPUR: Umat Islam bertanggungjawab mempertahan institusi Kehakiman Syariah daripada sebarang ancaman yang boleh merosakkan institusi itu.

Menteri di Jabatan Perdana Menteri (Hal Ehwal Agama), Datuk Dr. Mohd Nai’m Mokhtar berkata, Mahkamah Syariah dianggap Romzul Islam (lambang Islam) dan ia wajib dipertahan.

“Maknanya bila dia jadi simbol Islam, kewajipan untuk mempertahankan Mahkamah Syariah ini bukan terletak kepada hakim-hakim Mahkamah Syariah bukan sahaja terletak kepada Menteri Agama sahaja, dia menjadi tanggungjawab kepada setiap orang Islam untuk mempertahankannya.

“Sebab Mahkamah Syariah ini adalah sebahagian daripada romzul Islam, siapa lagi yang nak mempertahankan mahkamah syariah ini kalau tidak kita sebagai orang Islam,” jelas Mohd Na’im kepada Alhijrah Online hari ini.

Terdahulu beliau hadir sebagai panel bagi rakaman program ‘60 Minit Bersama’ di Pusat Penyiaran Digital TV Alhijrah di ibu negara.

Kerajaan katanya akan terus komited dalam memperkasakan dan memartabatkan Mahkamah Syariah di negara ini selaras dengan kedudukan Islam sebagai agama Persekutuan.

Mohd Na’im dalam pada itu memaklumkan setakat ini antara usaha yang telah dilaksanakan pihaknya ialah Pembentukan Jawatankuasa Memperkasa Mahkamah Syariah yang diletakkan di bawah Majlis Kebangsaan Bagi Hal Ehwal Ugama Islam Malaysia (MKI).

Sejak akhir-akhir ini, ada pihak dilapor cuba mencabar keabsahan enakmen syariah yang dilihat boleh memberi kesan jangka masa panjang kepada institusi Kehakiman Syariah di negara ini. –Alhijrah Online


HANYA 0.2 PERATUS JEMAAH HAJI BERADA DI PUSAT RAWATAN – SYED SALEH

MAKKAH: Seramai 29 orang atau hanya 0.2 peratus daripada 13,000 jemaah haji yang tiba di Tanah Suci ketika ini berada di pusat rawatan Tabung Haji (TH), dengan 11 daripadanya dirawat akibat radang paru-paru disebabkan keadaan cuaca yang panas dan berdebu.

Ketua Rombongan Haji Malaysia Datuk Seri Syed Saleh Syed Abdul Rahman berkata tujuh daripadanya menerima rawatan di Makkah dan empat lagi di Madinah akibat radang paru-paru, manakala selebihnya dirawat ekoran masalah seperti penyakit jantung dan terjatuh.

Beliau berkata dari segi kadar penggunaan katil di pusat rawatan di Makkah dan Madinah, hanya 11 peratus digunakan dengan empat peratus melibatkan pesakit radang paru-paru.

“Kesemua mereka dalam keadaan stabil dan memadai dengan rawatan mengambil antibiotik, jadi ini bukan satu perkara yang kita perlu gusar atau memberi penekanan yang lebih daripada biasa, kerana ini dikawal dengan baik oleh pihak perubatan kita.

“Pesakit juga dalam keadaan stabil, baik dan tidak memerlukan rawatan yang lebih lanjut,” katanya selepas menyambut ketibaan kumpulan pertama 279 jemaah haji yang tiba di maktab penginapan di Al Fajer Al Badia di sini melalui Terminal Haji Jeddah, Arab Saudi.

Terdahulu, tular di aplikasi WhatsApp mengenai ramai jemaah haji memenuhi wad di pusat rawatan disebabkan pneumonia dengan hampir kesemua mereka tidak mengambil vaksin Pneumococcal dan Influenza.

Ditanya sama ada jemaah haji yang dirawat akibat radang paru paru berkenaan tidak mengambil kedua-dua vaksin berkenaan, Syed Saleh berkata perkara itu masih diteliti, namun pemeriksaan rambang terhadap buku rekod rawatan jemaah haji mendapati terdapat jemaah yang mengambilnya.

Jelasnya bakal haji digalakkan mengambil kedua-dua vaksin berkenaan sebagai tambahan kepada vaksin Meningococcal yang diwajibkan oleh kerajaan Arab Saudi.

“Kita lihat kepada apa yang dikenakan oleh kerajaan Arab Saudi dan pihak Kementerian Kesihatan Malaysia, kita sentiasa mempunyai perbincangan ke arah itu (mewajibkan vaksin Pneumococcal dan Influenza) tetapi buat ketika ini masih di peringkat hanya mewajibkan Meningococcal,” katanya.

Menurutnya setiap tahun, TH memberikan perhatian serius kepada penyakit radang paru-paru dengan menempatkan pakar respiratori dan ubat-ubatan berkaitan di pusat rawatan, selain mengadakan sesi penerangan berhubung penjagaan kesihatan kepada bakal haji ketika hadir kursus-kursus haji di tanah air.

Syed Saleh seterusnya memaklumkan tiga jemaah haji Malaysia berada di fasiliti kesihatan Arab Saudi kerana masalah jantung, jangkitan paru-paru serta kulit, dan mereka berada dalam keadaan stabil. –AlHijrah Online


CHOW KON YEOW ANGKAT SUMPAH KETUA MENTERI PULAU PINANG

GEORGE TOWN: Pengerusi Pakatan Harapan (PH) Pulau Pinang Chow Kon Yeow mengangkat sumpah jawatan Ketua Menteri Pulau Pinang bagi penggal kedua di Seri Mutiara, di sini pagi ini.

Chow, 65, yang juga Anggota Dewan Undangan Negeri (ADUN) Padang Kota, melafazkan sumpah memegang jawatan itu di hadapan Yang Dipertua Negeri Pulau Pinang Tun Ahmad Fuzi Abdul Razak pada pukul 9 35 pagi.

Turut hadir Setiausaha Kerajaan Pulau Pinang Datuk Mohd Sayuthi Bakar serta barisan pimpinan PH dan Barisan Nasional (BN) negeri.

Chow, yang sebelum ini pernah diumumkan menjadi calon Ketua Menteri oleh PH jika parti itu memenangi pilihan raya, akan mengetuai Kerajaan Negeri Perpaduan setelah gabungan PH-BN itu memenangi 29 daripada 40 kerusi Dewan Undangan Negeri Pulau Pinang pada Pilihan Raya Negeri (PRN) semalam.

Beliau memperoleh 8,261 undi dengan majoriti 7,116 menewaskan calon Perikatan Nasional (PN) H’ng Khoon Leng yang mendapat 1,145 undi.

Chow, yang juga merupakan Ahli Parlimen Batu Kawan, menyandang kerusi DUN Padang Kota sejak 2008 hingga sekarang.

Dilahirkan di Kuala Lumpur pada 14 Nov 1958, beliau mendapat pendidikan awal di Sekolah Rendah Jenis Kebangsaan Jalan Sungai Besi (1), Kuala Lumpur sebelum ke Sekolah Menengah Jenis Kebangsaan Jalan Cochrane, Kuala Lumpur pada 1971.

Chow menyambung pendidikan tinggi ke Kolej Tunku Abdul Rahman, Kuala Lumpur pada 1976 hingga 1977 sebelum menyambung pengajian tinggi di Universiti Sains Malaysia untuk Ijazah Sains Sosial pada 1980 hingga 1984.

Pada 1978, Chow pernah berkerja sebagai Penggubal Undang-undang di firma swasta dan sebagai Penolong Penyunting, National Echo (Mingguan Sabtu) pada 1985.

Kerjaya politik Chow bermula apabila beliau mula bertugas sebagai setiausaha politik kepada Lim Kit Siang pada 1986 dan memegang jawatan Penolong Setiausaha DAP Pulau Pinang pada 1989.

Beliau pertama kali bertanding pada Pilihan Raya Umum 1990 dan berjaya menewaskan calon BN Dr Loh Hock Hun di DUN Pengkalan Kota dengan majoriti 3,670 undi.—AlHijrah Online


Parti AKP bantah keputusan pilihanraya

ISTANBUL, 3 April – Parti pimpinan Presiden Turki, Recep
Tayyip Erdogan telah memutuskan untuk mengemukakan bantahan terhadap keputusan
pilihan raya tempatan di kesemua 39 daerah di Istanbul, menurut akhbar
Hurriyet, hari ini.

Laporan Reuters yang dipetik Sinar Harian menyebutkan Parti
Keadilan dan Pembangunan (AKP) dilaporkan kehilangan kawalan ke atas dua bandar
terbesar, Istanbul dan Ankara dalam keputusan mengejutkan yang turut memberi
tamparan hebat kepada Erdogan.

Ia menegaskan akan menggunakan hak mereka untuk menolak
keputusan tersebut yang didakwa berlaku penyelewengan undi.

Ketidakpastian itu telah menyebabkan mata wang lira menjadi
lemah sebanyak dua peratus berbanding dolar atas kebimbangan terhadap
ketegangan baharu dengan Amerika Syarikat selepas ia menggantung penghantaran
peralatan dikaitkan dengan jet pejuang F-35 ke Turki.

Di Istanbul, calon datuk bandar parti pembangkang, Parti Rakyat
Republikan (CHP), Ekrem Imamoglu dilaporkan mendahului bekas perdana menteri,
Binali Yildrim daripada parti AKP dengan kira-kira 25,000 undi.


KANAK-KANAK 5 TAHUN LEMAS DI KOLAM AIR PANAS ULU LEGONG

BALING: Aktiviti riadah sebuah keluarga bertukar tragedi apabila seorang kanak-kanak berusia lima tahun ditemukan mati lemas di kolam Pusat Rekreasi Kolam Air Panas, Ulu Legong, di sini kelmarin.

Ketua Polis Daerah Baling, Superintendan Shamsudin Mamat berkata kanak-kanak perempuan terbabit dipercayai datang dari Padang Serai bersama ahli keluarganya dan tiba di pusat rekreasi itu jam 8 malam Sabtu.

Kanak-kanak itu dipercayai mandi di ruangan kolam kanak-kanak sebelum salah seorang daripada ahli keluarga menyedari mangsa tiada di dalam kolam itu dan hilang dari pandangan.

“Setelah mencari hampir 15 minit pengunjung di situ memaklumkan menemui seorang kanak-kanak dalam keadaan tidak sedarkan diri di dalam kolam mandi dewasa, jam 9.40 malam,” katanya ketika dihubungi Berita Al-Hijrah hari ini.

Menurut Shamsudin, pengunjung yang berada disitu cuba memberi bantuan pernafasan kepada kanak-kanak itu namun gagal.

Katanya, mangsa disahkan meninggal dunia oleh pegawai perubatan Hospital Baling yang tiba tidak lama selepas itu.

Mayat mangsa dihantar ke Hospital Sultanah Bahiyah (HSB) Alor Setar untuk bedah siasat.

Kes disiasat mengikut Seksyen 31(1)(a) Akta Kanak-kanak 2001 kerana mengabaikan anak yang jika sabit kesalahan boleh didenda tidak melebihi RM20,000 atau dipenjara selama tempoh tidak melebihi 10 tahun atau kedua-duanya sekali. – AlHijrah Online


LABBAIKALLAH BAWA PENONTON MEMPERINGATI PERISTIWA DI SEBALIK IBADAH HAJI

KUALA LUMPUR: Sempena kedatangan musim haji 1443H, TV Alhijrah kembali menerbitkan program bual bicara Labbaikallah yang akan memfokuskan kandungan untuk umat Islam memperingati peristiwa-peristiwa di sebalik ibadah haji.

Program berdurasi satu jam itu juga akan mendekatkan Tanah Suci ke jiwa dan sanubari penonton khususnya para jemaah haji yang bakal menunaikan haji pada tahun ini setelah lama merindui Baitullah.

Mula bersiaran setiap hari bermula 29 Jun hingga 13 Julai 2022 dari jam 9 malam, program Labbaikallah kali ini akan dikelolakan oleh dua pendakwah iaitu Datuk Dr. Mohd Farid Ravi Abdullah dan Ustaz Khairul Azhar Ghazali.

Dua individu tersebut juga akan berkongsi info dan perkembangan terkini mengenai perjalanan jemaah haji di Tanah Suci serta memberi penghayatan dengan lebih mendalam tentang manasik haji.

Selain itu, istimewa Labbaikallah musim kali ini, penonton akan bersama Bang Cik atau Khairul Amri Mukhtar iaitu seorang blogger yang merantau ke Tanah Suci.

Beliau akan bersama-sama dalam Labbaikallah bagi memberi liputan perkembagan terkini keadaan di Tanah Suci.

Bagi memeriahkan musim haji kali ini serta menguji minda penonton, TV AlHijrah akan menyediakan kuiz pengetahuan dalam setiap episod.

Penonton setia yang berjaya menjawab semua soalan terkumpul berpeluang untuk memenangi hadiah menarik dari penaja program Labbaikallah iaitu Makmur Gold.


MANIPULASI HARGA PANADOL, PENIAGA DIDENDA RM1,500

MELAKA: Seorang pengusaha stesen minyak didenda RM1,500 oleh Mahkamah Majistret Ayer Keroh hari ini selepas mengaku bersalah atas kesalahan memanipulasi harga produk ubatan.

Majistret Nabila Nizam menjatuhkan hukuman itu ke atas Mohd Ashraf Mohd Yusof, 33, dan memerintahkannya dipenjara sebulan jika gagal membayar denda.

Mohd Ashraf membayar denda tersebut.

Mengikut pertuduhan beliau didapati memberi gambaran mengelirukan mengenai harga barangan Panadol Menstrual 10’s yang dipamerkan dengan harga RM5.40 berbeza dengan harga yang diimbas pada mesin pengimbas iaitu RM7.20.

Dia didakwa melakukan kesalahan itu di sebuah kedai serbaneka stesen minyak di Lebuh Ayer Keroh di sini pada 11.15 pagi 5 Jan lepas, mengikut Seksyen 12(1)(b) Akta Perlindungan Pengguna 1999 dan boleh dihukum mengikut Seksyen 25(1)(b) akta sama.

Pegawai Pendakwa Kementerian Perdagangan Dalam Negeri dan Kos Sara Hidup (KPDN) Melaka Norhysam Mohd Noor memohon hukuman setimpal kerana kesalahan itu melibatkan produk kesihatan yang merupakan barangan keperluan asas pengguna.

Mohd Ashraf yang tidak diwakili peguam memohon denda minimum kerana kesalahan itu berpunca daripada kecuaian dan bukan niatnya untuk mengelirukan pengguna, selain perlu menjaga dua anak kerana isterinya seorang doktor yang berkhidmat di Perak.–AlHijrah Online


TINDAKAN PEMBATALAN ORDINAN DARURAT TERATUR, SELARAS UNDANG-UNDANG DAN PERLEMBAGAAN – PMO

KUALA LUMPUR: Kerajaan berpandangan semua tindakan yang diambil berkaitan Proklamasi Darurat dan Ordinan Darurat  adalah teratur dan selaras dengan peruntukan undang-undang dan Perlembagaan Persekutuan.

Perdana Menteri Tan Sri Muhyiddin Yassin menekankan bahawa dalam menjalankan tugas dan tanggungjawab beliau, adalah penting untuk beliau bertindak mengikut lunas undang-undang dan perlembagaan.

“Justeru, beliau menasihatkan rakyat supaya sentiasa bertenang dan insyaAllah isu ini akan dapat diselesaikan mengikut lunas undang-undang dan perlembagaan,” kata kenyataan Pejabat Perdana Menteri hari ini.

Kenyataan penuh Pejabat Perdana Menteri adalah seperti berikut:

KENYATAAN MEDIA PEJABAT PERDANA MENTERI

Merujuk kepada kenyataan yang dikeluarkan oleh Istana Negara hari ini, Kerajaan ingin menjunjung kasih di atas titah penghargaan yang dizahirkan oleh KDYMM Seri Paduka Baginda Yang di-Pertuan Agong kepada Kerajaan kerana telah melaksanakan Mesyuarat Khas Parlimen yang bermula pada 26 Julai 2021.

Kerajaan sentiasa menjunjung titah pandangan KDYMM Seri Paduka Baginda Yang di-Pertuan Agong dan Raja-Raja Melayu sepertimana yang dizahirkan susulan Perbincangan Khas Raja-Raja Melayu pada 16 Jun 2021 yang antara lain menekankan bahawa darurat tidak perlu disambung selepas 1 Ogos 2021 dan perlunya Parlimen bersidang secepat mungkin.

Berdasarkan titah pandangan ini, Kerajaan telah memutuskan untuk mengadakan Mesyuarat Khas Parlimen bermula 26 Julai 2021.

Sebagai persediaan Mesyuarat Khas Parlimen ini, Jemaah Menteri pada 21 Julai 2021 telah mengadakan perbincangan yang teliti dan mengambil ketetapan-ketetapan seperti berikut:

Pertama, Mesyuarat Khas Parlimen diadakan setelah mendapat perkenan KDYMM Seri Paduka Baginda Yang di-Pertuan Agong;

Kedua, Jemaah Menteri tidak akan menasihati KDYMM Seri Paduka Baginda Yang di-Pertuan Agong untuk membuat Proklamasi Darurat baharu setelah darurat sedia ada tamat pada 1 Ogos 2021; dan

Ketiga, oleh kerana darurat tidak akan disambung, Jemaah Menteri memutuskan untuk menasihati KDYMM Seri Paduka Baginda Yang diPertuan Agong untuk membatalkan semua ordinan darurat yang dimasyhurkan oleh Seri Paduka Baginda Tuanku sepanjang tempoh darurat berkuatkuasa.

Susulan ketetapan-ketetapan ini, Pejabat Perdana Menteri pada 22 Julai 2021 telah menerima deraf Ordinan Darurat (Pembatalan) 2021 yang disediakan oleh Jabatan Peguam Negara. Ordinan ini memperuntukkan semua ordinan darurat yang dimasyhurkan oleh KDYMM Seri Paduka Baginda Yang di-Pertuan Agong dibatalkan berkuatkuasa pada 21 Julai 2021.

Pada 23 Julai 2021, Perdana Menteri telah mengutuskan warkah kepada KDYMM Seri Paduka Baginda Yang di-Pertuan Agong untuk menyembah maklum nasihat Jemaah Menteri supaya ordinan-ordinan darurat berkenaan dibatalkan dan memohon limpah perkenan Seri Paduka Baginda Tuanku mengenainya.

Pejabat ini mengambil maklum sebagaimana yang dizahirkan di dalam kenyataan media Istana Negara hari ini, KDYMM Seri Paduka Baginda Yang di-Pertuan Agong sedia maklum bahawa Seri Paduka Baginda Tuanku perlu menerima dan bertindak mengikut nasihat Jemaah Menteri seperti yang terkandung dalam Perkara 40 Perlembagaan Persekutuan.

Perkara 40 (1) memperuntukkan:

Pada menjalankan fungsinya di bawah Perlembagaan ini atau undang-undang persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan ini; tetapi Yang di-Pertuan Agong berhak, atas permintaannya, untuk mendapat apa-apa maklumat berkenaan dengan pemerintahan Persekutuan yang boleh didapati oleh Jemaah Menteri.

Manakala Perkara 40 (1A) pula memperuntukkan:

Pada menjalankan fungsinya di bawah Perlembagaan ini atau undang-undang persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu.

Susulan itu, KDYMM Seri Paduka Baginda Yang di-Pertuan Agong pada 24 Julai 2021, telah menitahkan Menteri Di Jabatan Perdana Menteri (Parlimen dan Undang-Undang) dan Peguam Negara menghadap untuk memberikan penjelasan terperinci mengenai nasihat tersebut.

Apabila Mesyuarat Khas Dewan Rakyat bermula pada 26 Julai 2021, semua Ordinan Darurat telah dibentang (laid) di atas meja Dewan Rakyat selaras dengan peruntukan Perkara 150 (3) Perlembagaan Persekutuan.

Namun, Ahli-Ahli Parlimen pembangkang telah mendesak supaya Dewan Rakyat mengungkaikan ordinan darurat yang telah dimasyhurkan oleh KDYMM Seri Paduka Baginda Yang di-Pertuan Agong.

Susulan itu, Menteri Di Jabatan Perdana Menteri (Parlimen dan Undang-Undang) sebagai Menteri yang bertanggungjawab dalam hal ehwal undangundang telah memaklumkan kepada Ahli-Ahli Dewan Rakyat bahawa kerajaan, iaitu Jemaah Menteri, telah membuat keputusan untuk membatalkan ordinan-ordinan darurat berkenaan.

Ini adalah suatu kenyataan fakta yang bertujuan memaklumkan kepada Dewan Rakyat keadaan sebenarnya secara telus.

Pemakluman oleh Menteri Di Jabatan Perdana Menteri (Parlimen dan Undang-Undang) telah menimbulkan persoalan mengenai status perkenan KDYMM Seri Paduka Baginda Yang di-Pertuan Agong ke atas Ordinan Darurat (Pembatalan) 2021.

Oleh itu, Perdana Menteri dan Peguam Negara telah memohon menghadap KDYMM Seri Paduka Baginda Yang di-Pertuan Agong pada 27 Julai 2021 pukul 12.00 tengahari untuk menjelaskan kedudukannya.

Pada sesi menghadap ini, Perdana Menteri telah sekali lagi memberikan nasihat Jemaah Menteri mengenai pembatalan ordinan-ordinan darurat tersebut serta membuat penjelasan atas kekeliruan yang cuba ditimbulkan oleh pembangkang dalam sidang Dewan Rakyat.

Perdana Menteri juga telah menyembah maklum pandangan Kerajaan bahawa kesemua ordinan darurat tersebut tidak perlu diungkaikan oleh Parlimen memandangkan Jemaah Menteri telah pun menasihati KDYMM Seri Paduka Baginda Yang di-Pertuan Agong untuk membatalkannya.

Di samping itu, sidang Parlimen yang berlangsung adalah Mesyuarat Khas yang diadakan di bawah Peraturan Mesyuarat 11 (3) Peraturan Mesyuarat Dewan Rakyat yang agendanya adalah penerangan menteri dan tiada sebarang usul untuk mengungkai ordinan darurat.

Oleh sebab itu, Jemaah Menteri telah memutuskan untuk menasihati KDYMM Seri Paduka Baginda Yang di-Pertuan Agong untuk membatalkan ordinan darurat sebelum Mesyuarat Khas Parlimen bermula.

Kerajaan berpandangan semua tindakan yang diambil ini adalah teratur dan selaras dengan peruntukan undang-undang dan Perlembagaan Persekutuan.

Perdana Menteri menekankan bahawa dalam menjalankan tugas dan tanggungjawab beliau, adalah penting untuk beliau bertindak mengikut lunas undang-undang dan perlembagaan.

Justeru, beliau menasihatkan rakyat supaya sentiasa bertenang dan insyaAllah isu ini akan dapat diselesaikan mengikut lunas undang-undang dan perlembagaan. – AlHijrah Online


SASARAN 500,000 PELUANG PEKERJAAN BERJAYA DICAPAI

KUALA LUMPUR: Majlis Pekerjaan Negara (NEC) mengumumkan setakat 3 Disember 2021, sebanyak 500,257 pencari kerja telah berjaya mendapat peluang pekerjaan melalui 27 inisiatif yang dilaksanakan oleh kerajaan.

Perdana Menteri Datuk Seri Ismail Sabri Yaakob berkata angka itu, melangkaui sasaran 500,000 peluang pekerjaan yang telah ditetapkan oleh Kementerian Kewangan melalui Belanjawan 2021.

“Kejayaan ini lebih bermakna memandangkan pasaran buruh menghadapi pelbagai cabaran getir akibat penularan COVID-19 sejak Mac 2020, sehingga pengangguran melonjak kepada kadar tertinggi 5.3 peratus pada Mei 2020.

“Antara inisiatif utama yang telah menyumbang kepada pencapaian kejayaan tersebut adalah Program Insentif Pengambilan Pekerja (PenjanaKerjaya) dan Malaysia Short Term Employment Programme (MySTEP),” katanya dalam kenyataan hari ini.

Ismail Sabri berkata selain itu kerajaan juga berjaya mewujudkan lebih 123,312 pekerjaan baharu melalui pelaburan dalam negara dan 74.2 peratus daripadanya dalam kategori mahir dan separuh mahir.

Tambah beliau seperti mana yang dibentangkan melalui Belanjawan 2022, kerajaan di bawah inisiatif JaminKerja Keluarga Malaysia (JaminKerja) akan menyediakan 600,000 peluang pekerjaan dengan peruntukan berjumlah RM4.8 bilion.

“Kerajaan melalui Pertubuhan Keselamatan Sosial (PERKESO) akan meneruskan usaha pengambilan pekerja melalui inisiatifJaminKerja dengan peruntukan sejumlah RM2 billion. Kerajaan akan memberi insentif sebanyak 20 peratus daripada gaji bulanan bagi tempoh enam bulan pertama dan 30 peratus bagi enam bulan berikutnya tertakluk kepada pekerjaan bergaji RM1,500 ke atas.

“Selain itu kerajaan juga akan meneruskan MySTEP dengan penawaran 80,000 peluang pekerjaan secara kontrak merangkumi 50,000 pekerjaan dalam sektor awam dan 30,000 pekerjaan dalam GLC dan rakan-rakan strategik mereka mulai Januari 2022,” katanya.

Dalam pada itu perdana menteri berkata perkembangan ini sekaligus dapat memperkasakan pendapatan isi rumah Keluarga Malaysia terutama kumpulan asnaf, B40 dan M40.

Selepas pelbagai sektor ekonomi dibuka, kerajaan katanya akan memastikan mereka yang kehilangan pekerjaan dapat memulihkan penjanaan pendapatan isi rumah Keluarga Malaysia. – AlHijrah Online


PENDUDUK KAMPUNG BROOKE LAMA BERTARUH NYAWA GUNA JAMBATAN UZUR

GUA MUSANG: Lebih 500 penduduk di Kampung Brooke Lama, Pos Brooke, di sini, memohon pihak bertanggungjawab untuk menggantikan sebuah jambatan besi berusia 15 tahun di kampung itu yang semakin uzur.

Penghulu Rian Bujang, 48, berkata jambatan besi menyeberangi Sungai Belatop itu hanya boleh dilalui dengan motosikal atau berjalan kaki untuk penduduk membuat pelbagai urusan termasuk menghantar anak ke Sekolah Kebangsaan Brooke.

Katanya, permohonan untuk membaiki dan menaik taraf jambatan telah dibuat sebelum ini, namun belum mendapat sebarang maklum balas dan tindakan daripada pihak berkenaan.

“Kami tidak kisah jambatan konkrit atau besi seperti ini asalkan lebih selamat untuk digunakan terutama kepada penduduk kampung ini,” katanya ketika ditemui pemberita di Kampung Brooke Lama, di sini hari ini.

Menurut Along Ronggeng, 59, jambatan besi itu dibina sejak 2008 digunakan ratusan penduduk kampung termasuk murid dan pelajar sekolah setiap hari.

Katanya, penduduk umpama bertaruh nyawa apabila menggunakan jambatan itu kerana terpaksa berselisih dengan penunggang motosikal.

“Beberapa bahagian pada pagar dan lantainya rosak dan hampir tercabut. Keadaan pagar besi juga sudah rosak menyebabkan kami terpaksa tawakal terutama pada awal pagi ketika ingin menghantar anak ke sekolah.

“Jika ada kerosakan atau tercabut di mana-mana bahagian kami tidak dapat melihatnya ketika keadaan gelap,” katanya.

Sementara itu, Ahli Dewan Undangan Negeri (ADUN) Galas Mohd Syahbuddin Hashim berkata pihaknya mengambil perhatian terhadap aduan dan keperluan penduduk di penempatan itu dan akan mendapatkan maklum balas daripada pihak yang terlibat berkenaan status permohonan yang dihantar. –AlHijrah Online


ISU KALIMAH ALLAH: SELESAI BINCANG BERSAMA PARA MUFTI, RESOLUSI DIBAWA KE MAJLIS RAJA-RAJA

KUALA LUMPUR: Mesyuarat Khas Isu-Isu Semasa Mufti-Mufti Seluruh Malaysia dan Alim Ulama’ berkaitan isu kalimah Allah telah berlangsung hari ini.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, hasil perbincangan dalam pertemuan bersama para mufti itu akan disembah maklum kepada Majlis Raja-Raja.

“Saya mengucapkan sekalung penghargaan atas komitmen dan kesungguhan para Ashabus Samahah Mufti-Mufti dan para alim ulama’ yang dijemput bagi menyampaikan buah fikiran masing-masing.

“Menjadi kelaziman bagi isu-isu hal ehwal Islam di Malaysia terutamanya di peringkat nasional, sebarang bentuk resolusi, usul dan pandangan akan disampaikan kepada Penyimpan Mohor Besar Raja-Raja untuk disembah maklum kepada Majlis Raja-Raja,” katanya dalam hantaran di Facebook rasminya hari ini.

Kata Zulkifli, resolusi tersebut akan dimaklumkan kepada umum setelah menerima titah perkenan daripada Majlis Raja-Raja.

Beliau dalam pada itu menyeru umat Islam untuk terus bersatu hati bagi memartabatkan Islam sebagai agama Persekutuan dengan ilmu, iman dan amal. – AlHijrah Online


ANGGOTA POLIS CEDERA DALAM KEJADIAN LANGGAR LARI

BUTTERWORTH: Seorang anggota polis dari Balai Polis Butterworth mengalami kecederaan pada rahang sebelah kiri dan luka di beberapa bahagian badan lain selepas dilanggar lari oleh sebuah motosikal di Jalan Bagan Dalam, awal pagi semalam.

Pemangku Ketua Polis Daerah Seberang Perai Utara (SPU), Supt Siti Nor Salawati Saad berkata dalam kejadian 7.55 pagi itu, anggota polis tersebut sedang membuat pemantauan di kawasan berkenaan.

“Siasatan mendapati, motosikal yang ditunggang oleh anggota polis dari arah Bagan Luar menghala ke arah Bagan Dalam telah bergesel dengan motosikal yang ditunggangi oleh individu terlibat.

“Selepas kemalangan, penunggang motosikal tersebut disyaki telah melarikan diri,” katanya dalam kenyataan di sini hari ini.

Katanya, pihak polis sedang giat mengesan penunggang motosikal terbabit untuk membantu siasatan lanjut mengikut Seksyen  43(1) Akta Pengangkutan Jalan 1987.

Beliau berkata anggota polis itu masih menerima rawatan di Hospital Pulau Pinang dan dilaporkan dalam keadaan stabil.

“Orang ramai atau mana-mana pihak yang mempunyai sebarang maklumat berkaitan kejadian ini, diminta untuk tampil membantu siasatan dengan menghubungi segera Bilik Gerakan IPD SPU di talian 04-5759122 atau boleh datang ke balai polis berhampiran,” katanya.–AlHijrah Online


PALESTIN PERANGI KORONAVIRUS

RAMALLAH: Presiden Palestin, Mahmoud Abbas berkata Palestin berusaha sedaya upaya dalam memerangi koronavirus walaupun mempunyai sumber terhad, demikian laporan agensi berita Xinhua.

“Dalam keadaan yang sukar ini, saya meyakinkan anda bahawa kami berusaha sedaya upaya dan memanfaatkan semua potensi untuk menghadapi virus berbahaya ini yang menyerang seluruh dunia,” kata Abbas dalam ucapan yang disiarkan di televisyen.

“Walaupun sumber terhad, kami berjaya sehingga sekarang, untuk mengehadkan ancaman virus ini dengan kesedaran dan kerjasama rakyat, pihak kerajaan dan badan-badan berkaitan,” katanya.

Abbas berkata pihak Kerajaan Palestin akan menyediakan semua penjagaan kesihatan yang berkaitan dan menilai impak ekonomi keadaan tersebut, selain sektor swasta tempatan digesa untuk menyokong usaha kerajaan.

Palestin mengumumkan  47 kes koronavirus telah disahkan di Tebing Barat.

Sejak penularan wabak COVID-19 di Bethlehem, Tebing Barat 5 Mac lalu, Palestin mengisytiharkan darurat dan perintah berkurung di bandar itu. — Terjemahan AlHijrah Online/ Zamir Akmal Zambri


Perdana Menteri Britain baharu diumum 23 Julai

LONDON – Perdana Menteri Britain dan pemimpin Parti Konservatif baharu menggantikan Theresa May akan diumumkan  pada 23 Julai ini.

Menurut laporan AFP, bekas Setiausaha Luar, Boris Johnson yang juga calon pilihan setakat ini dilaporkan mendahului persaingan menentang pencabar tunggalnya,  Jeremy Hunt yang merupakan Setiausaha Luar Britain.

Mereka berdua adalah antara 10 calon yang menawarkan diri dan dipilih oleh 313 ahli Parlimen Parti Konservatif. Kedudukan Johnson dan Hunt akan ditentukan kira-kira 160,000 ahli parti tersebut yang akan membuat keputusan akhir.

Undian pos akan mula dihantar mulai 6 hingga 8 Julai dan tarikh akhir   mengembalikan undian ditetapkan pada jam 5 petang (waktu tempatan) 22   Julai ini.

“Pengumuman pemimpin Parti Konservatif yang baharu akan dibuat pada 23 Julai. Proses ini telah dipersetujui oleh kedua-dua  calon,” kata kenyataan parti pemerintah itu sebagaimana dipetik AFP.

Sebaik pengganti disahkan, May dijangka bertemu Ratu Elizabeth II bagi menyerahkan surat peletakan jawatan sebagai Perdana Menteri secara rasmi, manakala pengganti beliau kemudian akan berkunjung ke Istana Buckingham bagi pengesahan lantikan.

Parti Konservatif tidak memiliki majoriti dalam Dewan Rakyat namun mentadbir menerusi pakatan dengan Parti Kesatuan Demokratik (DUP), Ireland Utara.

Sebelumnya, May mengumumkan peletakan jawatannya bulan lalu ekoran kegagalan mendapat sokongan Parlimen berhubung perjanjian Brexit, selain berdepan bantahan daripada ahli Parlimen Parti Konservatif sendiri dan juga DUP.

Dalam  pada itu, terdapat jangkaan parti pembangkang utama, Parti Buruh akan menjalankan undi tidak percaya ke atas Perdana Menteri yang baharu  bagi membuktikan mereka mempunyai sokongan untuk memerintah.

Semua ini perlu dilakukan menjelang 25 Julai apabila Parlimen bercuti pada musim panas atau menunggu sehingga ahli Parlimen kembali pada 3  September.


PEMIMPIN PBB SEDIH LIHAT KEMUSNAHAN AKIBAT TAUFAN HAGIBIS DI JEPUN

NEW YORK : Setiausaha Agung Pertubuhan Bangsa-Bangsa Bersatu (PBB) Antonio Guterres pada Ahad berkata beliau sedih dengan kehilangan nyawa dan kemusnahan teruk akibat Taufan Hagibis di Jepun, lapor agensi berita China Xinhua memetik kenyataan yang dikeluarkan badan dunia itu.

Sekurang-kurangnya 35 orang maut manakala 17 lagi hilang pada Ahad apabila Hagibis membadai Jepun termasuk kawasan metropolitan Tokyo, yang menyebabkan beberapa sungai melimpah dan memtuskan bekalan elektrik di sejumlah 376,000 rumah.

Dalam satu kenyataan, pemimpin PBB itu mengucapkan setinggi-tinggi takziah kepada keluarga mangsa dan kerajaan serta rakyat Jepun, dan berhadap mereka yang cedera cepat sembuh.

13 Oktober adalah Hari Antarabangsa bagi Pengurangan Risiko Bencana.

Guterres menekankan kepentingan melabur dalam kebingkasan iklim dan memuji peranan kepimpinan penting Jepun dalam bidang ini, seperti yang dibuktikan dalam persediaan yang luas dan cekap untuk keadaan cuaca melampau ini. — BERNAMA


SINDIKET PELACURAN BERJAYA DITUMPAS POLIS

KUALA LUMPUR: Polis berjaya menumpaskan satu sindiket penipuan, promosi pelacuran dan cuci wang haram, malam tadi di Cheras.

Sindiket bersasarkan pelanggan dari China itu dikesan hasil dua serbuan berasingan di dua buah kondominium di Kajang dan Cheras.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, risikan polis bahagian Anti Perjudian, Maksiat dan Kongsi Gelap (D7) Jabatan Siasatan Jenayah Bukit Aman terhadap sebuah kondominium di Kajang itu membuahkan hasil.

“Tujuh lelaki dan seorang wanita warga China berusia 21 hingga 28 tahun ditahan, dan polis merampas sejumlah wang tunai RM2.5 juta serta terdapat pelbagai pil disyaki dadah sintetik,” katanya.

Huzir menyatakan, hasil daripada soal siasat yang dilakukan membongkar satu lagi kegiatan haram di sebuah kondominium di Cheras dengan menahan lapan lagi individu.

Suspek terdiri daripada empat lelaki dan dua wanita warga China, juga sepasang warga tempatan, yang berusia 22 hingga 48 tahun.

“Pelanggan di China, semua aktiviti di China, cuma promosi dilakukan melalui internet, dan ada juga unsur penipuan di sana dan kita percaya banyaknya seperti ‘calling centre’ yang lain semua kebanyakannya market di China,” katanya.

Pihak polis percaya sindiket itu beroperasi sejak dua bulan lalu, dan dalam pemeriksaan tersebut terdapat sindiket pertukaran wang asing secara haram dalam komputer riba.

Kedua-dua kes serbuan itu dibuat mengikut Sekyen 4(1)(C) Akta Pertaruhan 1953 dan Seksyen 6(3) Akta Imigresen 1960 dan Seksyen 372 (E) Kanun Keseksaan.–AlHijrah Online


POLIS BURU PENUNGGANG MOTOSIKAL LANGGAR LELAKI BERBASIKAL

SERDANG: Polis sedang mengesan penunggang motosikal dipercayai melanggar lelaki berbasikal di Jalan Putra Permai berhampiran stesen Transit Aliran Massa (MRT) Putra Permai, di sini kelmarin.

Ketua Polis Daerah Serdang ACP AA Anbalagan berkata, pihaknya menerima laporan polis pada 3.47 petang semalam.

Katanya kemalangan dipercayai berlaku apabila penunggang basikal yang merupakan lelaki berusia 36 tahun datang dari arah Equine menghala ke Putrajaya di laluan tersebut.

“Sebaik tiba di lokasi kejadian, penunggang basikal itu yang berada di lorong kanan didapati cuba menukar ke lorong kiri.

“Bagaimanapun, tiba-tiba datang sebuah motosikal dan terlanggar basikal berkenaan dari arah belakang menyebabkan penunggang basikal itu jatuh pada permukaan jalan dan mengalami cedera ringan,” katanya dalam kenyataan hari ini.

Ketika kejadian berlaku, kenderaan di lokasi kemalangan bergerak perlahan disebabkan faktor kesesakan.

Tambah Anbalagan, penunggang motosikal masih belum membuat laporan dan usaha mengesannya masih diteruskan dengan siasatan lanjut sedang dijalankan.

Kes disiasat mengikut Peraturan 10 Kaedah-Kaedah Lalulintas Jalan 1959 (Rule 10 LN 166/59).—AlHijrah Online


PRU15: PILIH CALON BERINTEGRITI, BEBAS RASUAH DAN BIJAK

SHAH ALAM: Rakyat diseru agar menggunakan kuasa mereka untuk memilih calon yang berintegriti, bebas rasuah dan bijak.

Ketua Pasukan Rasuah Busters, Datuk Hussamuddin Yaacub berkata, pemimpin yang bijak dapat menyelesaikan masalah yang dihadapi negara selama ini.

“Rakyat perlu menunjukkan kepada pemimpin bahawa mereka adalah ‘bos’ kepada pemimpin, tidak lagi hanya ikut pemimpin seperti mana berlaku sebelum ini.”

Jelasnya lagi, Pilihan Raya Umum Ke-15 (PRU15) akan datang merupakan medan terbaik untuk merealisasikan hasrat itu.

“Kami di Rasuah Busters adalah seperti oksigen, tiada warna, anda bebas memilih parti mana pun anda mahu. Kami bukan cuba untuk mempengaruhi pilihan anda.”

“Tapi keluarlah mengundi ramai-ramai dan sampaikan mesej kita adalah bos dan kita memilih pemimpin yang akan buat kerja untuk kita,” katanya.

“Demokrasi ini adalah satu proses dan ia adalah proses yang panjang. Kita lihat apa berlaku empat tahun yang lepas dan kita tidak mahu perkara sama berlaku.

Beliau berkata demikian pada Majlis Pelancaran #Satu Jari Sempena Pilihan Raya Umum Ke-15, hari ini.

Sementara itu, Hussamuddin menegaskan Rasuah Busters adalah bebas, berkecuali dan tidak dipengaruhi mana-mana pihak meskipun ada mendakwa gerakan itu menyebelahi sesetengah parti.-AlHijrah Online


Food Bank ringankan kos sara hidup rakyat

KUALA LUMPUR – Seramai 85,489 penerima manfaat Program Food Bank Malaysia dari Ogos tahun lalu sehingga Mac 2019 telah menikmati hasil program ini.

Program yang bermatlamat meringankan kos sara hidup rakyat khususnya golongan isi rumah berpendapatan 40 peratus terendah (B40) dan penuntut institusi pengajian tinggi awam ini adalah salah satu inisiatif Kementerian Perdagangan Dalam Negeri dan Hal  Ehwal  Pengguna (KPDNHEP) selepas diterajui Datuk Seri Saifuddin Nasution Ismail hampir setahun lalu.

Dilancarkan secara rasmi pada 22 Dis 2018, program ini menyasarkan lebihan makanan seperti roti, sayur  dan buah-buahan dari beberapa pasar raya besar diagih kepada 186,354  ketua isi rumah (KIR) di bawah paras garis kemiskinan di seluruh negara.

Dengan akses kepada bekalan makanan itu, mereka boleh menjimatkan  perbelanjaan pembelian makanan, sekaligus berupaya meningkatkan pendapatan boleh guna untuk perkara penting lain seperti pendidikan dan  kesihatan. Selain itu ia juga dapat menyelamatkan 1,156 metrik tan lebihan makanan sejak ia dilaksanakan.

Bagi  membantu lebih ramai golongan memerlukan, Timbalan Presiden Gabungan Persatuan-Persatuan Pengguna Malaysia (Fomca) Mohd Yusof Abdul Rahman berpendapat program murni itu wajar diperluaskan dengan KPDNHEP menjalin kerjasama dengan pelbagai pihak terutama pertubuhan bukan kerajaan (NGO) di seluruh negara.

Ini kerana apabila KPDNHEP mengetuai usaha ini, kemungkinan untuk mendapat kerjasama pasar raya besar, hotel dan sebagainya akan menjadi lebih mudah.

Bagi tujuan penambahbaikan pula, beliau berharap suatu mekanisme untuk menyelaraskan pengagihan bantuan dengan kerjasama kementerian dengan Jabatan Kebajikan Masyarakat (JKM) dan pusat zakat negeri diwujudkan bagi mengelak pertindihan bantuan sama kepada golongan sasaran.

Ini termasuklah melalui pelarasan dan data yang diperoleh daripada badan-badan terlibat supaya bantuan boleh dipelbagaikan selain memperluas jumlah penerima.

Pensyarah Perniagaan Antarabangsa dan Firma Multinasional di Hiroshima City University, Jepun, Prof Madya Dr Nurhaizal Azam Arif pula melihat Program Food Bank Malaysia sebagai inisiatif yang sememangnya dapat meringankan beban mereka yang tidak mempunyai pekerjaan selain  mengurangkan pembaziran makanan.

Ia juga secara tidak langsung mengembangkan konsep perniagaan kepada langkah ‘mesra manusia’ dan ‘alam sekitar’.

Beliau
 juga menggesa pelbagai pihak supaya turut serta dalam program seumpama
itu termasuk menjadikannya sebahagian daripada aktiviti Tanggungjawab
Sosial Korporat (CSR).

Beliau berpendapat sistem baucar bagi barangan asas serta keperluan pendidikan atau barangan sekolah boleh diperkenalkan, manakala bagi jangka masa panjang pula, kerajaan perlu melakukan perubahan terutama dalam aspek dasar ekonomi,  industri  dan pembangunan sosial rakyat selain sektor swasta mewujudkan  peluang  pekerjaan.

Hal ini demikian kerana ketika ini, penawaran tenaga kerja dengan  peluang pekerjaan yang sesuai didapati kurang sepadan, berikutan ramai  graduan yang tidak mendapat kerja yang sepatutnya kerana syarat  mendapatkan pekerjaan adalah terlalu tinggi selain berbeza dengan  bidang kelulusan mereka.

Untuk itu, kerajaan boleh membantu syarikat-syarikat tempatan terutamanya industri kecil dan sederhana untuk menjadi ejen utama yang memangkin penciptaan peluang pekerjaan berpendapatan tinggi melalui inovasi dan teknologi  baharu berbanding hanya bergantung kepada pemindahan teknologi oleh firma multinasional asing.

Ini dapat melonjakkan pengeluaran  negara ke tahap nilai tambah tinggi dan memberi pendapatan tinggi kepada  rakyat berdasarkan produktiviti dan kemahiran mereka.


PRN: SELANGOR PALING RAMAI PENGUNDI MUDA, TERTUA

PUTRAJAYA: Pilihan Raya Negeri (PRN) di enam negeri pada 12 Ogos ini menyaksikan Selangor menjadi negeri yang mempunyai pengundi muda berumur 18 hingga 20 tahun paling ramai iaitu 274,194 orang.

Pengerusi Suruhanjaya Pilihan Raya (SPR) Tan Sri Abdul Ghani Salleh berkata ini disusuli Kedah dengan 104,284 pengundi, Kelantan (96,513), Pulau Pinang (67,633), Terengganu (64,264) dan Negeri Sembilan (55,017).

Ini menjadikan jumlah keseluruhan pengundi bagi kumpulan itu seramai 661,905 orang, kata beliau dalam sidang media bagi mengumumkan tarikh-tarikh urusan PRN di sini hari ini.

Enam negeri yang terlibat dalam PRN tersebut adalah Kedah, Kelantan, Terengganu, Pulau Pinang, Selangor dan Negeri Sembilan.  PRN di enam negeri ini diadakan serentak dengan pengundian pada 12 Ogos manakala penamaan calon 29 Julai.

Abdul Ghani berkata kumpulan pengundi teramai dalam PRN berkenaan adalan kumpulan berumur 21 hingga 29 tahun melibatkan 2,169,120 orang dengan Selangor menjadi negeri tertinggi iaitu 851,180 pengundi.

Bagi kumpulan pengundi berumur 90 tahun dan ke atas pula, beliau berkata seramai 28,991 layak mengundi dengan Selangor mempunyai 8,638 orang, diikuti Pulau Pinang (6,152), Kedah (4,799) dan Kelantan (4,367).

Secara keseluruhan, PRN itu melibatkan seramai 9,773,571 pengundi dengan Selangor seramai 3,747,057 orang, Kedah (1,585,085), Kelantan (1,411,912), Pulau Pinang (1,234,198), Terengganu (930,894) dan Negeri Sembilan (864,425), katanya.

Daripada jumlah keseluruhan pengundi, golongan wanita meliputi 50.17 peratus atau 4,935,937 orang manakala lelaki 49.83 peratus atau 4,837,634 juta orang, katanya.–AlHijrah Online


TV ALHIJRAH TERIMA ANUGERAH MALAYSIA KIND HEARTS AWARD 2019

Tanpa kita sedari, masih ramai rakyat Malaysia yang prihatin terhadap sesama manusia melalui kerja-kerja kebajikan, tidak kira secara individu atau organisasi.

Justeru itu Anugerah Malaysia Kind Hearts Award 2019 diterima TV AlHijrah semalam amatlah bertepatan dengan usaha yang telah ditunjukkan, di mana matlamat anugerah ini diadakan untuk menghargai hati-hati murni yang sudi membantu kerja-kerja kebaikan.

TV AlHijrah sejak awal penubuhannya sentiasa meletakkan keutamaan untuk mengangkat kisah masyarakat melalui program berbentuk khidmat sosial korporat (CSR) membantu kelompok yang memerlukan sejajar tuntutan agama.

TV AlHijrah melalui klip video “Ini Cerita Saya: Uncle Kentang” yang disiarkan dalam Facebook TV AlHijrah memaparkan individu  melakukan kerja-kerja amal tanpa mengharapkan pulangan.

Ia menunjukkan kecaknaan stesen TV itu untuk mengangkat individu berhati mulia yang memberi inspirasi kepada masyarakat.

Ketua Unit Digital dan Media Baharu TV AlHijrah, Mohd Fairos Ibrahim berkata kandungan digital TV AlHijrah menumpukan kandungan yang mempromosikan nilai-nilai murni sejagat seperti  saling bantu-membantu dalam kebaikan, masyarakat prihatin dan menganjurkan kehidupan rahmah.

Selain TV AlHijrah, penerima lain terdiri daripada ahli perniagaan, syarikat, doktor dan pertubuhan yang banyak membantu kehidupan mereka yang memerlukan.

Sonny Ikmal Ahmad Kamil yang turut menerima anugerah penghargaan itu merupakan petugas digital media yang juga bergiat aktif dalam kerja-kerja kebajikan dan kemasyarakatan. — AlHijrah Online


POLIS BUKA KERTAS SIASATAN KES TIKAM DI HOSPITAL SELAYANG

KUALA LUMPUR: Polis telah membuka kertas siasatan berhubung kes seorang pesakit mental yang dipercayai menikam seorang pesakit lelaki di Hospital Selayang.

Pemangku Ketua Polis Selangor Datuk S.Sasikala Devi berkata seorang saksi melihat mangsa terduduk di lantai di zon kuning hospital berkenaan selepas suspek yang berusia 22 tahun itu menikam di bahagian pinggang sebelah kanan menggunakan pisau pada 3.45 petang semalam.

“Keadaan mangsa stabil setelah menjalani pembedahan dan akibat daripada serangan tersebut, mangsa mengalami kecederaan pada abdomen kiri dan kanan serta di bahagian belakang badan.

“Satu kertas siasatan telah dibuka berhubung kes itu mengikut Seksyen 326 Kanun Keseksaan kerana mencederakan dengan senjata,” katanya dalam kenyataan hari ini.

Beliau berkata suspek telah diberi rawatan dan ditempatkan di Wad Psikiatri Hospital Selayang dan punca suspek bertindak menyerang mangsa masih belum diketahui.–AlHijrah Online


COVID-19: 190 KES BAHARU, 428 KES KESELURUHAN DI MALAYSIA

KUALA LUMPUR: Sebanyak 190 kes baharu dilaporkan positif COVID-19 setakat 12 tengah hari ini menjadikan jumlah kumulatif meningkat kepada 428 kes, kata Menteri Kesihatan Datuk Seri Dr Adham Baba.

Beliau berkata berdasarkan siasatan awal, kebanyakan kes baharu itu berkait dengan kluster perhimpunan tabligh di Masjid Sri Petaling, baru-baru ini.

Tujuh kes yang disahkan positif penyakit itu sebelum ini telah pulih dan dibenarkan pulang daripada wad di Hospital Sungai Buloh, Selangor, menjadikan 42 kes telah pulih sepenuhnya dan discaj setakat ini.

“Sehingga kini, seramai sembilan kes positif COVID-19 sedang dirawat di Unit Rawatan Rapi (ICU) dan memerlukan bantuan pernafasan,” katanya dalam kenyataan di sini hari ini.

Sementara itu, Dr Adham berkata Kementerian Kesihatan sedang giat menjalankan penyiasatan dan pengesanan peserta perhimpunan tabligh serta menyeru agar peserta perhimpunan itu menghubungi Pejabat Kesihatan Daerah (PKD) berhampiran untuk tindakan selanjutnya.

“Peserta perhimpunan itu akan diletakkan di bawah perintah pengawasan dan pemerhatian untuk tempoh 14 hari dari tarikh akhir menghadiri perhimpunan tabligh di Masjid Sri Petaling atau kontak rapat kepada kes positif COVID-19 mengikut mana yang terkemudian.

“Begitu juga untuk kontak rapat kepada kes positif COVID-19, pesakit dalam siasatan (PUI) yang tidak mematuhi kriteria kemasukan ke hospital, mereka juga perlu diletakkan di bawah perintah pengawasan dan pemerhatian mengikut ketentuan di bawah Akta Pencegahan dan Pengawalan Penyakit Berjangkit 1988,” katanya.

Sehubungan itu, beliau berkata semua Jabatan Kesihatan Negeri dan PKD telah menjalankan aktiviti berkaitan bagi kawalan kejadian COVID-19 dalam kalangan jemaah tabligh dan juga lain-lain kes disyaki COVID-19 bagi mengekang penularan jangkitan itu.

“Semua pihak dipohon memberi kerjasama rapat kepada pihak KKM dan bersama-sama membendung penularan ini dengan mengikuti nasihat-nasihat rasmi yang dikeluarkan,” katanya.

Selain itu, rakyat Malaysia juga diminta supaya tidak menularkan sebarang maklumat yang boleh menyebabkan kebimbangan kepada orang awam dan KKM terus memantau perkembangan kejadian COVID-19 melalui maklumat yang diperoleh dan dimaklumkan dari semasa ke semasa. — BERNAMA


KEDUTAAN PALESTIN DI KUALA LUMPUR KUTUK LANGKAH AS IKTIRAF PENEMPATAN HARAM ISRAEL

KUALA LUMPUR : Kedutaan Palestin di Kuala Lumpur mengutuk sekeras-kerasnya pengumuman Amerika Syarikat (AS) yang menyatakan penempatan Israel di Tebing Barat tidak lagi dianggap perumahan haram.

Ia menyatakan, pengumuman Setiausaha Negara Amerika, Mike Pompeo mencabuli undang-undang antarabangsa, persepakatan antarabangsa sejak sekian lama berhubung isu itu dan kemahuan Mahkamah Keadilan Antarabangsa, pihak yang berikat dengan Konvensyen Geneva dan Ketetapan Pertubuhan Bangsa-Bangsa Bersatu (PBB).

Selain itu, Ketetapan 2334 Majlis Keselamatan PBB (2016) mengesahkan bahawa penempatan Israel di wilayah Palestin yang diduduki sejak 1967, termasuk Baitulmaqdis Timur, adalah penempatan haram dan dianggap pencabulan terang-terangan undang-undang antarabangsa.

“Pentadbiran AS ketika ini mengguna pakai agenda antiPalestin dan berusaha memperkuat serta mengiktiraf agenda penjajahan pendatang Israel.

Ia digerakkan oleh ideologi dan dasar tidak bertanggungjawab, termasuk pengumuman terbaru oleh Pompeo ini, membuktikan tanpa keraguan munasabah bahawa pentadbiran AS sekarang sudah bersekutu dengan usaha haram penjajah Israel,” kata kedutaan itu dalam satu kenyataan pada Selasa.

Dengan ini, AS juga sudah gagal menenuhi syarat asas untuk menjadi penggerak utama sebarang penyelesaian akan datang, menurut kenyataan itu lagi.

Media antarabangsa melaporkan, Pompeo pada Isnin berkata, pentadbiran AS tidak lagi terikat oleh pandangan perundangan Jabatan Negara 1978 yang menganggap bahawa penempatan Israel sebagai ‘tidak selaras dengan undang-undang antarabangsa’.

Sementara itu, Palestin menggesa masyarakat antarabangsa untuk segera memberi reaksi tegas terhadap pendirian baharu AS itu dengan menyokong perjuangan Palestin di peringkat antarabangsa bagi melindungi usul damai dua negara.

Ia boleh dilakukan dengan mengiktiraf sempadan Negara Palestin 1967 termasuk Baitulmaqdis Timur sebagai ibu negara, menekankan keperluan menghormati undang-undang antarabangsa dan mematuhi Piagam PBB.Kepemimpinan Palestin juga akan terus mengambil semula langkah yang boleh bagi menghormati tangungjawab moral dan politiknya terhadap rakyat Palestin serta mempertahankan hak kebangsaan mereka termasuk hak hidup dengan bermaruah, bebas dan sejahtera, katanya. — BERNAMA


PERKAHWINAN NORMA BAHARU

KUALA LUMPUR: Jumlah tetamu yang dihadkan, sistem penggiliran ketika majlis, dan pemakaian Peralatan Perlindungan Peribadi (PPE) khusus bagi jurumekap antara Prosedur Operasi Standard (SOP) yang dicadang penggiat industri majlis perkahwinan bagi membolehkan sektor itu kembali beroperasi.

Pemilik dan perunding perkahwinan Weddings By Emma, Emma Zuraida Jaafar, berkata, cadangan SOP perkahwinan norma baharu sedia dipatuhi dengan sebaiknya agar sektor perniagaan tersebut yang terjejas akibat pandemik Covid-19 mampu segera bernafas kembali.

“Kami cadangkan SOP terbaru untuk tahun ini dan pada saat krisis Covid-19, jumlah tetamu di rumah itu hanya sekitar lebih 100 orang.

“Kalau di dewan pula, saya anggarkan lebih kurang 200 orang dalam satu masa bersamaan 40 meja sekali dalam satu dewan dan akan ada sistem penggiliran untuk tetamu,” katanya kepada AlHijrah Online.

Katanya bagi mengurangkan kesesakan ketika mengambil makanan, penggunaan ‘dome’ sebagai tempat hidangan di meja makan antara alternatif yang lebih selamat dan terkawal ketika menjamu tetamu yang hadir selain tiada meja makan beradab disediakan.

Kelmarin Menteri Kanan (Keselamatan), Datuk Seri Ismail Sabri Yaakob memaklumkan, kerajaan mengalu-alukan semua pengusaha majlis perkahwinan untuk mengemukakan cadangan pematuhan SOP bagi membolehkan mereka beroperasi semula. —AlHijrah Online / Khadizah Faizal


ELAK BABI, LIMA SAHABAT HAMPIR HILANG NYAWA

ALOR GAJAH: Gara-gara mengelak seekor babi yang melintas jalan, lima sahabat hampir maut selepas kereta jenis Proton Preve yang dinaiki mereka terbabas dan masuk ke dalam longkang di Jalan Melaka Pindah, tengah hari tadi.

Ketua Polis Daerah Alor Gajah, Supt Arshad Abu berkata, mangsa yang terlibat ialah Muhammad Nur Hakim Mazlan, Amirul Syahmi Mansor, Muhammad Zulheree Ismail, Mohd. Syarafuddin Suharman dan Khairul Izwan Khairul Azhar yang kesemuanya berusia 22 tahun.

Jelasnya kejadian berlaku sekitar jam 1.45 tengah hari tadi dan kesemua mangsa hanya mengalami kecederaan ringan pada bahagian tangan, kaki, muka dan kepala.

Mangsa dipercayai dalam perjalanan dari A’Famosa Resort, Simpang Ampat menuju ke Krubong.

“Hasil temu bual mendapati, pemandu nampak seekor binatang dipercayai babi melintas di hadapan lalu cuba membrek dan mengelak.

“Disebabkan permukaan jalan basah dan licin, kereta tersebut terbabas ke kiri jalan dan telah melanggar tiang elektrik serta penghadang jalan, lalu terus masuk ke dalam longkang,” katanya.

Bagaimanapun kesemua mangsa yang terlibat selamat dikeluarkan oleh bomba dan dibawa ke Hospital Alor Gajah dengan menaiki ambulans untuk mendapatkan rawatan lanjut.

Kenderaan terlibat juga telah diserahkan kepada pemilik iaitu waris pemandu kereta tersebut selepas selesai membuat laporan di Balai Polis Trafik Alor Gajah.–AlHijrah Online


DUA REMAJA THAILAND MINTA SEDEKAH, SALAH GUNA SURAT KEBENARAN DITAHAN

IPOH: Polis menahan dua remaja warga Thailand yang sedang meminta sedekah daripada orang ramai di hadapan sebuah bank di Gopeng, semalam.

Ketua Polis Perak Datuk Seri Mohd Yusri Hassan Basri berkata kedua-dua suspek berumur 17 tahun itu didapati memasuki Malaysia menggunakan pas lawatan, dan menjadi sukrelawan bagi Pertubuhan Kebajikan Raudhah Malaysia (PKRM) Perak.

“Salah seorang daripada suspek didapati memiliki pas lawatan yang telah tamat tempoh. Kedua-dua suspek didapati secara salah menggunakan satu surat sokongan yang ditandatangani Ketua Polis Perak, dengan memegang tabung yang telah dilekatkan surat itu,” katanya dalam kenyataan di sini hari ini.

Beliau berkata kedua-dua suspek ditahan di bawah Seksyen 3(3) Akta Pungutan Derma Rumah Ke Rumah dan Jaln 1947 serta Seksyen 55B Akta Imigresen 1959/1963.

Mohd Yusri seterusnya mengingatkan orang ramai supaya tidak menyalah guna sebarang kebenaran diberikan bagi tujuan yang menyalahi undang-undang, dan mereka yang mempunyai maklumat berkenaan perkara ini boleh menghubungi pihak polis di balai polis berhampiran bagi membantu siasatan.–AlHijrah Online


HORMATI PROSES MAHKAMAH KES PERBICARAAN INDIVIDU DIKENALI

KUALA LUMPUR: Orang ramai dinasihatkan untuk menghormati proses mahkamah berhubung perbicaraan kes gangguan seksual melibatkan insan yang dikenali.

Menteri di Jabatan Perdana Menteri (Hal Ehwal Agama) Datuk Idris Ahmad berkata, kes tersebut sedang dibicarakan dan pihak berkuasa perlu diberi ruang untuk melaksanakan tugasnya.

Tambahnya seseorang juga tidak bersalah selagi tidak dijatuhkan hukuman.

Belum juga menegaskan tidak akan mengulas kes tersebut sehingga menimbulkan rasa kurang senang terhadap mana-mana pihak dan imej agama.

“Kita perlu memegang akhlak dan ilmu ajaran agama terutama sekali kepada para pendakwah dan ikon-ikon besar yang diikuti orang ramai.

“Seluruh rakyat juga diseru untuk tidak menangguk air yang keruh sehingga tanpa sedar memberi mesej buruk terhadap nilai agama dan ramai lagi para agamawan yang berusaha membawa mesej agama kepada masyarakat dengan ikhlas dan bersungguh,” katanya.

Bagaimanapun beliau menegaskan perbuatan yang bertentangan dengan undang-undang adalah tidak dipersetujui apatah lagi perlakuan yang menceroboh kehormatan diri.

Jenayah tersebut perlu dilaporkan dan individu bersalah perlu dibawa ke muka pengadilan serta menerima hukuman sewajarnya jika bersalah tanpa mengira siapa pelakunya.

“Biarlah kebenaran itu dibawa mengikut saluran yang tepat dan kita terus menjadi rakyat dan umat Islam yang bertanggungjawab dalam apa jua situasi agar Allah SWT menilai yang terbaik terhadap usaha kita sebagai seorang muslim,” katanya.

Dalam pada itu ibu bapa, pendidik, pemimpin, badan bukan kerajaan (NGO) dan semua pihak perlu bersatu hati untuk turun padang memberikan kempen kesedaran kepada masyarakat mengenai jenayah seksual. – AlHijrah Online


TIADA KES CACAR MONYET DALAM KALANGAN JEMAAH HAJI MALAYSIA DI ARAB SAUDI

KUALA LUMPUR: Menteri Kesihatan Khairy Jamaluddin mengesahkan tiada jemaah haji Malaysia di Arab Saudi dijangkiti cacar monyet setakat ini.

Bercakap kepada pemberita selepas merasmikan penutupan Bengkel Transformasi Strategi Dan Memperkasa Penjagaan Autisme di sini hari ini, beliau berkata setakat pengetahuan pihak Kementerian Kesihatan (KKM), jemaah haji Malaysia di Tanah Suci berada dalam keadaan baik.

Mengenai kes cacar monyet di Singapura, katanya maklumat yang diterima KKM mendapati terdapat tiga kes jangkitan tempatan penyakit berkenaan dikesan di negara jiran itu dengan satu daripadanya  ada sejarah perjalanan ke Malaysia.

Sementara itu, mengulas pengambilan dos penggalak kedua vaksin COVID-19, Khairy berkata buat masa ini ia cuma disyorkan kepada mereka yang berusia 60 tahun ke atas dan individu yang mempunyai masalah penyakit kronik atau komorbid berusia 18 tahun ke atas.

Mengenai terdapat mereka yang berumur di bawah 60 tahun datang ke Pusat Pemberian Vaksin (PPV) bagi mendapatkan dos penggalak kedua menggunakan alasan ingin mengembara ke luar negara, beliau berkata tidak ada keperluan untuk mereka berbuat demikian.

“Pandangan TWG (kumpulan kerja teknikal) adalah buat masa ini tiada keperluan untuk mereka yang berusia 60 tahun ke bawah yang sihat menerima dos kedua, tetapi KKM tidak menghalang sekiranya mereka mengaku hendak mengembara ke luar negara,” katanya.

Berhubung hampir tujuh juta rakyat dewasa Malaysia belum terima dos penggalak pula, beliau menasihatkan mereka supaya berbuat demikian bagi mengurangkan kesan serius jangkitan COVID-19 termasuk kematian.

“Bagi golongan dewasa dan belum dapat dos penggalak pertama, saya merayu dan galakkan anda menerima dos penggalak kerana kita berdepan dengan gelombang BA.5 sekarang,” katanya.

Mengenai pengambilan ubat anti viral Paxlovid, Khairy berkata mereka yang berisiko tinggi dan mempunyai gejala ringan ataupun kategori 2 dan 3 boleh mengambil ubat itu tetapi masih perlukan penilaian doktor.

“Jika berusia 60 tahun ke atas dan pakar perubatan keluarga buat penilaian dan layak terima, mereka akan terima Paxlovid. Senarai fasiliti kesihatan yang membekalkannya boleh didapati di covid-19.moh.gov.my,” katanya. – AlHijrah Online


RAIKAN MAULIDUR RASUL DI TV ALHIJRAH

KUALA LUMPUR: Stesen televisyen Islam utama negara, TV AlHijrah telah menyediakan pelbagai program yang menarik, bersempena sambutan Maulidur Rasul untuk tahun ini.

Terdapat enam program istimewa yang diterbitkan bagi memberi ruang penonton untuk mengingati dan mempelajari mengenai sifat-sifat mulia baginda Nabi Muhammad SAW.

Salah satu daripada program yang diterbitkan sempena sambutan Maulidur Rasul 1442H ialah program bual bicara, E-Kaunter Netizen bersama Syamsul Debat yang akan ditayangkan pada Ahad, 25 Oktober jam 7.30 malam.

Membawa tajuk Selamat Ulang Tahun Rasulullah, E-Kaunter Netizen bersama Syamsul Debat akan membincangkan mengenai peranan sebagai umat Nabi Muhammad SAW serta memahami isi kandungan dalam selawat dan amalan sunnah Rasulullah di dunia.

Program kedua yang diterbitkan sempena Maulidur Rasul tahun ini ialah Sentuhan Kalbu bersama Habib Ali Zaenal Abidin yang akan bersiaran pada Isnin, 26 Oktober, jam 7.30 malam.

Rancangan yang dihoskan pendakwah terkenal itu akan membicarakan mengenai kepentingan umat Nabi Muhammad SAW untuk mengingati dan mempelajari sirah-sirah Baginda.

Hijrah Berselawat antara program utama yang diterbitkan sempena sambutan kelahiran Nabi Muhammad SAW tahun ini.

Bersiaran pada Rabu, 28 Oktober, jam 9 malam program ini akan menampilkan barisan artis dan kumpulan qasidah mengalunkan selawat dan zikir ke atas junjungan baginda Rasulullah.

Program hiburan Islamik ini akan turut diselitkan dengan tawsiyah yang akan disampaikan oleh Ustaz Don Daniyal Don Biyajid.

Dokumentari Jambatan Tim Sarok merupakan sebuah program yang akan membawa penonton menelusuri kehidupan masyarakat orang asli.

Penonton juga akan berpeluang melihat usaha dan gerak kerja badan bukan kerajaan (NGO) yang menjaga kebajikan fizikal, pendidikan dan spiritual orang asal.

Program ini akan ditayangkan pada 28 Oktober, Rabu, pada 10.30 malam.

Sempena sambutan Maulidur Rasul, slot filem Bioskop Hijrah akan membawakan filem Thai Islamik, Latitude 6.

Filem ini mengisahkan mengenai seorang lelaki bukan Islam yang mula jatuh cinta dengan seorang guru beragama Islam.

Latitude 6 akan disiarkan pada hari Sabtu, 31 Oktober, jam 9.00 malam.

Turut membarisi senarai program istimewa TV AlHijrah sempena Maulidur Rasul ialah rancangan yang disukai ramai, My #Qurantime.

Diterbitkan secara ‘istimewa’, My #Qurantime Special akan disiarkan pada 29 Oktober, Khamis, jam 12 tengah hari.

Selain itu program bual bicara Assalamualaikum khas bersempena Maulidur Rasul akan turut bersiaran pada Khamis, 29 Oktober, 7.30 pagi.

Semoga dengan program-program yang dibawa oleh TV AlHijrah dapat memberi ibrah serta pengajaran buat para penonton yang setia TV AlHijrah.

Selamat menonton TV AlHijrah! — AlHijrah Online


27 DARIPADA 28 KILANG TOP GLOVE TELAH DITUTUP

KUALA LUMPUR: Kerjaan sebelum ini telah mengarahkan 28 kilang milik syarikat Top Glove ditutup secara berperingkat bagi membolehkan para pekerja menjalani ujian saringan dan proses kuarantin.

Menteri Kanan (Keselamatan) Datuk Seri Ismail Sabri Yaakob berkata, susulan arahan itu 20 buah kilang telah pun ditutup manakala 7 buah lagi ditutup hari ini dan 1 lagi akan menyusul.

“Kerajaan sebelum ini telah mengumumkan pelaksanaan Perintah Kawalan Pergerakan Diperketatkan (PKPD) di asrama lelaki dan wanita pekerja syarikat sarung tangan Top Glove bermula 17 November lalu.

“Sehingga 24 November 2020, sebanyak 5,795 ujian saringan telah dilakukan dan 2,684 kes positif di kawasan PKPD telah direkodkan.

“Bagi mengelakkan penularan di kawasan komuniti, pihak kilang juga telah diarahkan untuk menjalankan saringan terhadap 2,263 pekerja yang tinggal di luar kawasan PKPD dan akan dikuarantin,” kata Ismail Sabri dalam sidang media hari ini.

Menurut Ismail Sabri satu pasukan khas telah diwujudkan bagi menyelaras gerak kerja melibatkan proses saringan, kuarantin dan penutupan kilang Top Glove.

Pasukan khas itu dianggotai oleh Majlis Keselamatan Negara Negeri Selangor, Jabatan Kesihatan Negeri Selangor, Pejabat Daerah Klang, Majlis Perbandaran Klang, dan IPD Klang. — AlHIjrah Online


ARAB SAUDI PERKENAL E-SISTEM “REFUND” BAYARAN UMRAH

RIYADH: Kerajaan Arab Saudi memperkenalkan e-sistem bagi pemulangan semula bayaran umrah berikutan keputusannya  menggantung sementara kemasukan jemaah umrah ekoran kebimbangan penularan wabak koronavirus.

Agensi berita Anadolu melaporkan Kementerian Haji dan Umrah Arab Saudi dalam kenyataannya semalam berkata, pembayaran semula itu boleh dituntut melalui agensi pengembaraan di negara masing-masing.

Khamis lalu, pihak berkuasa Arab Saudi mengenakan larangan sementara kemasukan jemaah umrah ke tanah suci bagi membendung penularan wabak penyakit itu.

Dikenali sebagai COVID-19, wabak penyakit itu telah merebak di lebih 30 negara, termasuk Amerika Syarikat, United Kingdom, Singapura, Perancis, Rusia, Belanda dan India.

Pertubuhan Kesihatan Sedunia (WHO) sebelum ini mengisytiharkan penularan wabak itu sebagai kecemasan global, meningkatkan tahap amaran kepada “amat tinggi” pada Jumaat lalu. — Terjemahan AlHijrah Online


‘BIN ABDULLAH’ CASE: WHAT THE FEDERAL COURT’S MINORITY RULINGS SAID

BY IDA LIM

KUALA LUMPUR: The Federal Court’s majority ruling last Thursday said that the National Registration Department (NRD) was wrong to decide on its own to use “bin Abdullah” for a Johor-born illegitimate Muslim child’s name in his birth certificate, but also said that the NRD was right to disallow the father from using his name for the child.

However, three of the seven judges on the Federal Court panel in this case dissented, holding the opinion that the NRD should not have unilaterally used “bin Abdullah” for the child’s name — but for different reasons, and that the NRD was wrong to refuse the father’s application to have his name be part of the child’s name.

The three dissenting judges gave two separate judgments, with Chief Judge of Sabah and Sarawak Tan Sri David Wong Dak Wah reading his after the majority decision was delivered by Court of Appeal President Datuk Rohana Yusuf.

Federal Court judge Datuk Nallini Pathmanathan had on that day also read out her minority judgment that was agreed to by fellow Federal Court judge Datuk Abang Iskandar Abang Hashim.

In this case, the Johor-born child (whose name has been withheld) had sought to have his name in his birth certificate changed from A Child bin Abdullah to A Child bin MEMK to take after his father’s name MEMK, and for the words “Permohonan Seksyen 13” to be removed from the birth certificate.

(The “bin Abdullah” patronym and the “Permohonan Seksyen 13” entry were seen as obvious giveaways of his illegitimate status that could expose him to stigma).

Here’s a brief summary of what the minority judgments said:

What the case is not about

From the outset and throughout her minority judgment, Justice Nallini noted that it was not disputed that the Johor-born Muslim child was deemed illegitimate under Johor’s state Islamic law, stressing that this case was not about seeking to change this child’s illegitimate status to make him legitimate.

Instead, she said this case revolved around the Registrar-General of Births and Deaths’ scope of powers under a federal law — Births and Deaths Registration Act (BDRA) — when recording and registering the full name of Muslim illegitimate children or recording their “paternity” (who their father is) in the Register of Births and Deaths or the country’s official records.

In dissecting the case, Nallini listed four issues to be determined, including whether a legal provision under the BDRA allowing fathers to ask for their names to be registered as their illegitimate children’s surname were not applicable to Malays and/ or Muslims.

This legal provision refers to Section 13A of the Births and Deaths Registration Act covering the “surname” of children, which states that a legitimate child’s surname in official records is to be the surname if any of the father, while also saying that an illegitimate child’s surname if any is to be the mother’s surname if she provides such information or can be the surname of the person who acknowledges himself to be the father upon his request.

What does ‘surname’ mean?

In answering the first issue on whether Malays are excluded from the BDRA’s Section 13A, Nallini noted that a big part of the arguments presented by lawyers at the Federal Court was on the definition of “surname.”

While the word “surname” is not defined in the BDRA, Nallini said that the expert opinion provided by three academics — which said Malays have no surnames — were “entirely irrelevant” in answering what “surname” means in the BDRA.

This is because the term “surname” under the BDRA requires statutory interpretation or the court to interpret it, as it is a question of law, she said.

Nodding at the experts’ view that Malays have no “surname” based on the literal dictionary meaning and traditional English language and culture, Nallini said that it would be more “logical and reasonable” to interpret the word “surname” in line with the BDRA’s purpose to also include patronymic names. (The use of patronyms in Malaysia — including by Malays — typically sees the names of fathers being part of their children’s names.)

Nallini said that applying a literal meaning to “surname” would exclude Section 13A from applying to a majority of Malaysia’s population and that it would also exclude many other races locally such as Indians and Kadazans who similarly do not have family names or surnames as used in the traditional Western culture, pointing out that including “patronymic surname” would instead enable this provision to cover all Malaysians “regardless of race, culture and social convention.”

“In other words, to conclude that Section 13A is inapplicable to Malays and/or Muslims on the grounds that they do not possess surnames, would amount, in my view, to going against the express purpose set out in Section 13A, namely to afford a child born out of wedlock the right to have his father’s name specified on his birth certificate. This would run awry of the textual meaning to be accorded to ‘surname’ in that Section. Significantly, it would preclude such persons, albeit non-Muslims, from utilising Section 13A too,” she said.

The judge also highlighted that the legal interpretation of what “surname” means has to take into account the purpose of the BDRA, which she noted is a federal law enacted by the federal government to provide for a “full repository or register of births within the country” which would allow children to have an identity with the register recording the identities of their mother and father.

The judge said that BDRA was intended to apply to all Malaysians and did not have separate provisions for different races, noting: “It is applicable to all persons in the country, regardless of race and religion. No differentiation is made in the applicability of the provisions of the BDRA 1957 to the various races who comprise the citizens of this plural population comprising Malaysia. Neither does the Act relate to, provide for, or prescribe stipulations in relation to legitimacy, naming conventions, cultural practices or religious law. In other words it is an entirely secular Act.”

Nallini concluded that the NRD was legally obliged to record the Johor child’s name as ‘Child bin MEMK’ with MEMK’s personal name as a patronymic surname.

Justice Wong, the other judge who dissented, pointed out that the vast majority of Malaysians with the exception of the local ethnic Chinese do not have surnames in the traditional sense, and similarly said “surname” in Section 13A should be defined as including “patronymic surnames” as many Malaysians such as the natives of Sabah and Sarawak would otherwise be excluded.

How the Constitution views state laws and federal laws

Nallini also examined the issue of whether state laws enacted by state governments such as laws governing Muslims’ personal lives apply to federal laws enacted by the federal government such as the BDRA.

The Federal Constitution divides what Parliament can legislate and what state legislative assemblies can make laws on into two lists — Federal List and State List — under the Ninth Schedule.

(The two lists set out the exclusive matters that the federal government and state governments can make laws on, and with both not able to make laws under the other’s jurisdiction unless expressly authorised by conditions in the Constitution).

In explaining the constitutional arrangement, Nallini noted that it meant any laws made by the state government on Islamic personal laws only apply to that state, adding that matters falling strictly under the State List have no impact on matters that are exclusively under Parliament in the Federal List.

She noted that the strict federal nature of the BDRA is shown by the Constitution’s Federal List’s Item 3(e) which is national registration and Item 12(a) covering census and registration of births and deaths among other things.

While Article 3(1) provides for Islam as the religion of the federation with other religions to be practised in peace and harmony, Nallini noted that Article 3(4) — which provides that nothing in Article 3 would diminish other constitutional provisions — meant that the constitutional arrangement under Article 74 which divides the federal and state law-making powers continue to apply.

“Thus, Islamic law has no application insofar as the registration of deaths and births is concerned,” she said when citing the constitutional arrangement.

“The structure of the Federal Constitution in the present context is such that a clear divide is maintained between civil law, which is intrinsically secular in nature and applicable to all citizens on the one hand, and Muslim personal law on the other, which is confined to State legislation promulgated in accordance with the State List and applicable only to Muslims,” she said, describing this unique constitutional structure that embraces both secular and religious laws as “genius” and in keeping with the rule of law in Malaysia’s plural society.

The judge concluded that the contents of Johor’s Islamic Family Law (State of Johor) Enactment 2003 “cannot be imported and applied” in interpreting BDRA which is a federal law, as doing so would conflate or mix up federal law and state law, while also mixing up the two different concepts of “paternity and legitimacy” which are treated differently under state Islamic law and civil law.

The judge also said whether someone is legitimate or illegitimate when it comes to Shariah matters could easily be proven by calculating the difference from their date of birth and the date of their parents’ marriage.

‘Bin Abdullah’ vs with father’s name vs just child’s name

The two remaining issues that Nallini examined were whether the NRD was legally correct to impose “bin Abdullah” on the Johor-born child’s name, and whether — if the NRD acted beyond their powers — the court should order for the birth certificate to have the child’s name carry the father’s name MEMK or for the document to record only the child’s personal name.

Citing the above, Nallini said the NRD was not entitled to arbitrarily ascribe the name “bin Abdullah” to the Johor child’s name, further pointing out that the Registrar-General of Births and Deaths is merely carrying out an administrative function under the BDRA.

Since the BDRA did not provide for “bin Abdullah” to be used, the NRD or the Registrar-General were duty-bound under Section 27(3) of the same law to correct the mistake of using “bin Abdullah” for the Johor child’s name when asked to do so by the parents, as it would otherwise amount to the Registrar-General taking on a function that he has not been given under the BDRA, she said.

“Neither has he been conferred with powers as an adjudicator with the ability to adjudge on the best option to be adopted in relation to the naming convention of a child, be it in relation to religion, culture or otherwise,” she said, later adding that the Johor child should not have only his personal name registered in official records but should also carry his father’s name as Section 13A had been fulfilled.

What the other minority ruling said

Justice Wong, who had also noted that the Johor child’s illegitimate status was not in dispute and under the Shariah courts’ exclusive jurisdiction, pointed out that the Court of Appeal had noted that the Johor case revolved around the administration of civil law by civil authority and not the administration of Islamic law by a religious authority.

Wong also agreed with the Court of Appeal’s previous unanimous ruling that the NRD director-general or registrar-general is not bound by a fatwa issued by a religious body, as the latter’s jurisdiction and power under the BDRA is a civil one and limited to determining if the Johor child’s parent had fulfilled Section 13A(2) requirements for his name to be ascribed to the child’s name.

Wong also agreed with the Court of Appeal that a fatwa or religious opinion by a religious body has no legal effect unless adopted as federal law by Parliament, as such fatwa would otherwise become part of federal law without going through the legislative process. (The NRD had relied on two fatwas by a national-level committee of Islamic scholars when imposing “bin Abdullah” on the Johor child’s name.)

Wong also touched on the Johor child’s welfare and best interests when saying that the “Permohonan Seksyen 13” entry should be removed from the Johor child’s birth certificate, noting the Court of Appeal’s ruling had said the law did not require such an entry and that a child’s legitimacy could be easily determined by comparing the birth date and parents’ marriage date for matters such as inheritance disputes in Shariah courts.

Nothing the United Nations Convention on the Rights of the Child’s Article 3 which places a child’s best interests as the primary consideration in all actions taken by those such as administrative bodies and courts (a clause which Malaysia has placed reservations on), Wong went on to highlight the birth certificate as a significant document that gives a person an identity in the eyes of the state and its use for matters such as school enrolment.

“Is it necessary for anyone to know whether someone was born illegitimate?…What useful purpose does this serve? Thus with respect, I think the Court of Appeal arrived at the right decision by ordering removal of the Section 13 endorsement,” he said of the entry which signals to the public the illegitimacy status of the child.

But with these two judgments being minority rulings, the majority decision is the one that applies in the Johor child’s case — namely both the removal of the “bin Abdullah” patronym and also the disallowing of the father’s name in the child’s name. The Federal Court also said the “Permohonan Seksyen 13” entry will remain on the child’s birth certificate.


KESIAPSIAGAAN KKM HADAPI COVID-19 DIPERJELAS 10 JAN

PUTRAJAYA: Kementerian Kesihatan (KKM) akan memperjelas aspek pengukuhan kesiapsiagaan negara dalam menghadapi gelombang COVID-19 dalam sesi libat urus bersama media pada Selasa depan (10 Jan), kata Menterinya Dr Zaliha Mustafa.

Ketika ini, katanya KKM sedang mengadakan sesi libat urus bersama Kementerian Dalam Negeri, Jabatan Imigresen, pengendali lapangan terbang dan Kementerian Pelancongan, Seni dan Budaya bagi melihat aspek yang boleh diperkemas.

“Boleh tanya apa sahaja soalan dan kita akan cuba jawab dan menjelaskan segala tanggapan tidak benar dan pemahaman berkaitan COVID-19,” katanya kepada pemberita selepas Majlis Amanat Tahun Baharu 2023 di sini hari ini, ketika ditanya mengenai kesiapsiagaan KKM berdepan COVID-19.

Ditanya sama ada terdapat sebarang cadangan untuk memperketatkan prosedur operasi standard (SOP) COVID-19 seperti yang dilaksanakan oleh Sabah, Dr Zaliha berkata sebarang perkembangan berkaitan akan diumumkan kemudian.

Pada 4 Jan lepas, Menteri Kerajaan Tempatan dan Perumahan Sabah Datuk Seri Masidi Manjun berkata Sabah menetapkan pengembara yang berlepas dari China perlu lengkap vaksinasi COVID-19 mengikut kriteria negara asal masing-masing sebelum memasuki negeri itu, berkuat kuasa 8 Jan.

Masidi berkata pengembara berkenaan juga perlu menunjukkan ujian COVID-19 (RT-PCR atau RTK Ag Professional) dengan keputusan negatif dalam tempoh 48 jam sebelum berlepas.

Terdahulu ketika berucap pada majlis amanat itu, Dr Zaliha berkata KKM memandang serius terhadap perkembangan terkini mengenai situasi penularan COVID-19 dalam negara dan berusaha melindungi sistem kesihatan awam negara.

“KKM akan mengukuhkan aktiviti surveilans (pengawasan) COVID-19 dalam kalangan pengembara di pintu masuk negara dan saringan ke atas pengunjung yang bergejala dan disyaki dijangkiti COVID-19 bagi tindakan seterusnya,” kata Dr Zaliha.

Turut hadir pada majlis itu ialah Timbalan Menteri Kesihatan Lukanisman Awang Sauni dan Ketua Pengarah Kesihatan Tan Sri Dr Noor Hisham Abdullah.–AlHijrah Online


UMAT ISLAM DILARANG SAMBUT PERAYAAN AGAMA LAIN BABITKAN KEPERCAYAAN, AKIDAH

PUTRAJAYA: Umat Islam dilarang menyambut sebarang sambutan perayaan agama lain yang membabitkan kepercayaan dan akidah, kata Pengerusi Majlis Amal Islami Malaysia (MAIM) Yayasan Dakwah Islamiah Malaysia (Yadim) Muhammad Najhan Shahir Halim.

Beliau berkata larangan itu berdasarkan al-Quran dan hadis Rasulullah SAW serta lima prinsip maqasid syariah yang antaranya adalah menjaga agama, menjaga nyawa serta menjaga akal.

“Mana-mana upacara sambutan perayaan agama lain yang melibatkan urusan kepercayaan dan akidah, maka tidak harus bagi umat Islam menyertainya dan terlibat dalam upacara berkenaan.

“Ia termasuk perkara yang boleh menggugat keimanan seseorang Muslim dan umat Islam juga dilarang menyerupai golongan bukan Islam pada sudut yang melanggari akidah dan syariat,” katanya.

Beliau berkata demikian dalam satu kenyataan di sini hari ini berhubung festival tahunan Bon Odori iaitu perayaan Buddha Jepun bagi menghormati semangat nenek moyang mereka yang dijangka diadakan di Kompleks Sukan Negara Shah Alam (Panasonic), pada 16 Julai ini.

Muhammad Najhan bagaimanapun meminta umat Islam agar menghormati budaya serta kepercayaan agama lain dengan menjalani kehidupan yang aman damai dan Bon Odori adalah antara perayaan pelbagai agama yang hidup secara harmoni dan aman selama ia tidak mencampuri urusan umat Islam dan ajarannya.

Semalam, Menteri di Jabatan Perdana Menteri (Hal Ehwal Agama), Datuk Idris Ahmad dilaporkan berkata kajian yang dibuat Jabatan Kemajuan Islam Malaysia (Jakim) mendapati festival itu memang ada unsur-unsur keagamaan dan oleh itu umat Islam dinasihatkan supaya tidak menyertainya. – AlHijrah Online


COVID-19: 100 KES PULIH HARI INI, 38 KES BAHARU

PUTRAJAYA: Sejumlah 100 kes COVID-19 telah pulih dan dibenarkan discaj hari ini menjadikan jumlah kumulatif kes pulih dan discaj di Malaysia ialah 3,862 kes, iaitu 66.8 peratus daripada jumlah keseluruhan kes, manakala tidak ada kes kematian dilaporkan.

Ketua Pengarah Kesihatan Datuk Dr Noor Hisham Abdullah berkata bilangan kes yang dibenarkan discaj hari ini hampir dua kali ganda bilangan kes yang dilaporkan.

“Sehingga 26 April pukul 12 tengah hari, terdapat 38 kes baharu yang telah dilaporkan. Ini menjadikan jumlah kes positif COVID-19 di Malaysia adalah sebanyak 5,780 kes.

“Oleh itu, jumlah kes aktif dengan kebolehjangkitan COVID-19 adalah 1,820 kes,” katanya pada sidang media perkembangan COVID-19 di sini hari ini.

Beliau berkata jumlah kumulatif kes kematian COVID-19 di Malaysia kekal 98 kes (1.70 peratus daripada jumlah keseluruhan kes). — BERNAMA


LELAKI BALING BOM DALAM RESTORAN DIBURU POLIS

JOHOR BAHRU: Polis sedang mengesan seorang lelaki disyaki melempar objek dipercayai bom di sebuah restoran di kawasan Jalan Abdul Samad, di sini.

Terdahulu, video berhubung kejadian tular di media sosial.

Ketua Polis Daerah Johor Bahru Selatan ACP Raub Selamat berkata, hasil siasatan menerusi semakan rakaman kamera litar tertutup (CCTV) mendapati kejadian berlaku pada 13 Mei kira-kira jam 4.15 pagi.

“Pengadu berusia 35 tahun memaklumkan mendengar bunyi letupan yang kuat sehingga beberapa cermin tingkap premisnya pecah.

“Hasil semakan di kamera litar tertutup (CCTV) mendapati sebuah kereta berwarna gelap berhenti di pagar premis.

“Kelihatan suspek keluar dari kenderaan dan melempar satu objek ke tempat kejadian,” katanya dalam satu kenyataan, hari ini.

Raub berkata, empat cermin tingkap pecah namun tiada kemalangan jiwa dilaporkan selain suspek merupakan seorang lelaki yang bangsanya tidak dikenal pasti.

“Polis masih menyiasat punca kejadian. Kes disiasat dibawah Seksyen 435 Kanun Keseksaan.

“Orang ramai yang mempunyai maklumat berkaitan kejadian boleh hubungi talian hotline IPD JBS07-2182323 atau Pegawai Penyiasat Kes Inspektor Nik Mohamad Amirul Fikrie 011-35202900,” katanya.—AlHijrah Online